Мисрда президентлик сайлов хавфсизлик чоралари кучайтирилган вазиятда бўлиб ўтмоқда. Бунга янги сайланган парламент Олий конституциявий суд қарорига мувофиқ тарқатиб юборилгани сабаб бўлди.\nМисрликлар президент сайловининг иккинчи босқичида овоз бермоқда.\n16-17 июн кунги сайловда Миср президенти лавозими учун Мусулмон биродарлиги исломий ҳаракатининг сиёсий қаноти ҳисобланган Адолат ва Озодлик партияси номзоди Муҳаммад Мурсий собиқ Бош вазир, мамлакат армиясининг собиқ генерали Аҳмад Шафиқ билан куч синашади.\nПрезидентлик сайлови Мисрда хавфсизлик чоралари кучайтирилган вазиятда бўлиб ўтмоқда.\nМиср Олий конституциявий суди 14 июн куни сайлов ҳақидаги қонуннинг айрим бандларини конституцияга зид топиб, ўша қонун асосида ўтган йил охирида сайланган парламентни тарқатиб юбориш ҳақида қарор чиқарди.\nМиср собиқ президенти Ҳусни Муборак ҳокимиятдан ағдарилиши арафасида тайинланган Олий конституциявий суд аъзолари чиқарган қарорда мамлакатни бошқараётган собиқ Бош вазир Аҳмад Шафиқ вазифасини давом эттириши мумкинлиги билдирилган.\nОлий конституциявий суд қароридан норози бўлган минглаб мисрлик 15 июн куни кўчаларда норозилик намойиши ўтказди.\nАхборот агентликлари хабарига кўра, президентлик сайловида хавфсизликни таъминлаш ишларига қарийб 150 минг аскар жалб қилинган.\nСобиқ президент Ҳусни Муборак 2011 йил февралида ҳокимиятдан ағдарилганидан сўнг мамлакатни бошқаришни ўз қўлига олган Олий ҳарбий кенгаш 2012 йил январ ойида ўз салоҳиятларини янги парламентга топширган эди.\nОлий конституциявий суднинг пайшанба кунги қароридан кейин салоҳият яна Олий ҳарбий кенгаш қўлига ўтди.\nҚуролли кучларнинг Олий ҳарбий кенгаши жума куни янги парламентни расман тарқатиб юборди.\nМисрлик фаоллар суд қарорини Олий ҳарбий кенгашнинг салоҳиятларини муқимлаштириш ва кенгайтириш уриниши сифатида баҳолаб¸ унинг оқибатларидан хавотир билдирмоқда.\nМурсий 16-17 июн кунги сайловда ҳар қандай сохтакорликка йўл қўйилиши инқилобга олиб келиши ҳақида огоҳлантирди.\nМисрдаги президент сайловида 50 миллион фуқаро овоз бериш ҳуқуқига эга.\nПрезидентлик сайловида берилган овозлар душанба кунигача санаб бўлиниши ва сайловнинг якуний натижаси пайшанба куни эълон қилиниши кутилмоқда


Билимли ва малакали мутахассис\nМосквадаги ўқиш – ҳаётининг энг ёрқин даврлари бўлди\nҚ. Айтаханов 1970 йили Москва Ветеринария Академиясини қизил диплом билан тамомлади. Ветеринария Академиясида аълога ўқиш билан бирга жамоат ишларида ҳам фаол қатнашиб, Академия комсомол қўмитасининг бюро аъзоси, котибининг ўринбосари хизматларини бажариб, талаба ёшларнинг етакчилари сафида бўлди. Академияда хорижлик талабалардан германиялик Родрих Зондерман, Эфиопиядан Алему Абеба, Суриядан келган Абдурахман Муҳамедсалим ал-Сафаф каби йигитлар билан ўқиди. Улар: “Биз ўз элимиз мафкурасини яхши биламиз, шу билан бирга коммунистик идеология, марксча-ленинча назарияни ўзлаштирганимиз ортиқчалик қилмайди. Партиянгиз тарихини билишимиз керак, биз уларни ўзлаштириш орқали идеологиямизни тушунтира оламиз. Бу рақибинг билан курашиш учун ҳам керак-ку” дейишарди.\nҚ. Айтаханов 1967 йили Москва шаҳрининг Жданов туман партия қўмитаси бюроси қарори билан КПСС аъзоси бўлди. Академияда у Москвада таҳсил олаётган қозоқларнинг бошини қўшиб, “Арман” деган уюшма тузди. Ташкилот ёшлари жуда ибратли тадбирларга бош-қош бўлишди. Аълочи, жамоатчи, меҳнатсевар, ватанпарвар йигитларнинг сардори бўлган Қуаниш Айтаханов талабалик даврини тез-тез ёдга олиб туради.\n– Мен 1-курсдан Академияни тамомлагунимча юқори стипендия олдим. Лекин бу барибир етмасди, кийингинг, кинога тушгинг, музқаймоқ егинг келади, элдан ёрдам йўқ, отам кексайиб қолган. Қўшимча пул топиш мақсадида тўрт йил қурилишда қоровул бўлдим. Ойлигим 60 сўм, стипендия 50-60 сўм. Баъзида “Москва-грузовая” станциясига келиб, кўмир, ун, сабзавот тушириб ҳам пул топдик. Охирги курсда Қишлоқ хўжалиги вазирлиги академия талабаларини мутахассис сифатида ишга қабуллаб, июль-август ойларида молдан одамга юқадиган ўта хавфли касалликлар билан курашиш учун вилоятларга жўнатарди. Мен ҳам Атиров, Қўстанай вилоятларида бўлдим. Ишнинг зарарлилиги эътиборга олиниб, икки баравар маош олардик. Бу талаба учун катта маблағ эди, – дейди у.\nҚуаниш Айтаханов кўп болали оила фарзанди, рафиқаси Айман билан 1967 йилда танишди. Москвада бирга 4 йил ўқиш давомидаги дўстлик улкан муҳаббатга айланди, 1970 йил 29 апрелда турмуш қурдилар.\nМосквада олган билими кейинги ҳаёти, меҳнат фаолияти давомида улкан мадад бўлганини фахр билан тилга олади. У энг севимли устозларидан, айниқса, Совет Иттифоқи фанлар академияси, қишлоқ хўжалик фанлари академияси, тиббиёт фанлари академиялари академиги, бутун дунёга машҳур гельминтолог Константин Скриябиндан миннатдор.\nИккинчи меҳнат академиясидан ўтди\n1970-1973 йилларда Қуаниш Айтаханули Жанубий Қозоғистон вилоятининг Байдибек (собиқ Алғабас) туманидаги “Партия XXII съезди” республикадаги энг йирик давлат хўжалигида бош мол дўхтири бўлиб ишлади. Хўжаликни Қозоғистон Олий Кенгаши депутати, туман партия қўмитасининг бюро аъзоси, тажрибали директор Степан Федорович Горбатенко бошқарар эди. Қуаниш Айтаханули у киши билан бирга ишлаб, иккинчи буюк меҳнат академиясидан ўтди. У давлат хўжалиги марказий девони партия ташкилоти котиби бўлиб сайланди, хўжалик директори ўринбосари лавозимида фаолият юритди.\n1975 йили 28 ёшли Қ. Айтаханов Қазиғурт туман партия қўмитасининг 2-котиби бўлди. Қуаниш Айтаханули ҳеч қачон ўзини кўрсатиш учун ишламаган, балки ҳамиша топшириқларни қатъий ва изчил равишда бекаму-кўст амалга оширарди. У “Туман иқтисодий таҳлил бюроси”ни тузди. Алғабас туманидаги давлат хўжалиги директори С. Горбатенкодан ўрганганлари бу ерда жуда асқотди. Бюро ҳар чоракда хўжаликлар, фермалар, чўпонлар, бригадалардан алоҳида ҳисобот олиб, қанча харажат сарфланди, қанча ҳосил олингани таҳлил этиларди. Кўп ўтмай, туман партия қўмитаси бюроси қарори билан иқтисодий таҳлил бюроси тузилди ва унга ўзи раҳбарлик қилди. Ростини айтганда, фойда ва зарарни пулга чақиб, ҳисоблаб, таҳлил қилиш кўп одамнинг кўзини очди.\nРеспубликада энг ёш раис\nҚ. Айтаханов 1977 йилда Чордара туман кенгаши ижроия қўмитасининг раиси этиб тасдиқланди. Д. Қўнаевнинг ўзи унга оқ фотиҳа бериб, республикадаги энг ёш раис, деб елкасини қоқди. У Чордара туманида ишлаган даврда “Комсомолнинг Бутуниттифоқ зарбдор қурилиши” Қизилқумни ўзлаштиришда иштирок этиб, тақир далада гуруч, пахта етиштирадиган хўжаликларнинг пойдеворини тиклаб, юзлаб чақирим каналлар ва зовурлар, йўллар ва электр тармоқлари, минглаб гектар суғормали ерлар ва уй-жойлар, мактаблар, касалхоналар ҳамда бошқа ижтимоий иншоотлар барпо этишда иштирок этди. Ҳозир бу қишлоқлар яшилликка бурканган йирик аҳоли манзилларига айланган.\nУ 1983 йили Алмати олий партия мактабини сиёсатшунос ихтисоси бўйича намунали тамомлади.\n1983-1987 йиллари Қуаниш Айтаханули Қазиғурт тумани Кенгаши ижроия қўмитасининг раиси вазифасида фаолият юритди.\n1988 йили вилоят агросаноат қўмитаси раҳбарининг биринчи ўринбосари лавозимига тайинланди. Шу йил кузда Арис шаҳри партия қўмитасининг I котиби бўлиб сайланди.\n1991 йили Коммунистик партия таназзулга юз тутган даврда у Арис шаҳар кенгашининг раиси, Арис шаҳрининг биринчи ҳокими бўлди.\nҚуаниш Айтаханов 1962 йили тарқаб кетган Арис туманини 26 йил ўтгач, 1988 йили қайта тиклаб, унинг иқтисодий, ижтимоий, маданий-маиший аҳволини юксалтиришда кўплаб ишларни амалга оширди. Туманда фан ва илғор тажрибадан фойдаланишни йўлга қўйди. 1990 йили 12 чақириқ Қозоқ ССР Олий Кенгаши сайловида Арис тумани сайлов округидан Олий Кенгашга депутат бўлиб сайланди. 12 чақириқ Олий Кенгашнинг депутатлик корпуси фаолиятининг ўзи тарихий давр бўлди. Уч йил ичида 265 қонун қабуллади. У 25 йиллик меҳнат фаолиятини туманларнинг иқтисодий-ижтимоий тараққиётига бағишлади.\nНон баҳоси ўн баравар ошиб кетди\n1993 йили вилоят ҳокимининг ўринбосари этиб тайинланган Қуаниш Айтахоновни 1994 йили вилоятга янги тайинланган ҳоким З. Турисбеков Сўзоқ туманига ҳоким этиб тайинлади. Шу йили октябрь ойида қалин қор ёғиб, ер усти муз билан қопланиб, молларни далага ёйиш имконияти бўлмайди. Ем-хашак, озиқ-овқат, ун, ўтин, ёнилғи йўқ. Вилоят марказидан энг чекка туман халқининг ёдида қолди бу давр. Кутилмаганда аввал ун ва нон баҳоси бир кунда ўн бараварга ошиб кетди.\nТумандаги фавқулодда вазиятни бартараф этиш учун Бош вазир С. Терешченко билан учрашиб, республиканинг бир қанча вилояти ҳамда давлатдан ёрдам ундира олди. Энг оғир ва машаққатли кунларни талабчанлиги, меҳнатсеварлиги туфайли енгиб ўтди.\nҚ. Айтаханов Сўзоқ туманининг келажаги ер ости бойликларида эканлигини яхши уқди ва уни ўзлаштириш юзасидан аниқ таклифлар айтди, чорвачилик соҳасини ривожлантириб, аграрли туман бўлишида кўп тер тўкди. Натижада, Сўзоқ вилоятимиздаги дотациясиз ҳаёт кечирадиган соф даромадли туманга айланди. Сўзоқликлар ҳали-ҳануз унинг меҳнатини фахр билан тилга оладилар.\n1999-2003 йилларда Қуаниш Айтаханули Сайрам тумани ҳокими бўлган даврда кичик ва ўрта бизнес ривожига катта йўл очди ва туман иқтисодиёти тараққиётига муносиб улуш қўшди. Халқ фаровонлиги ортди.\n2003-2005 йилларда Қуаниш Айтаханули ўзи туғилиб ўсган Ўтрор туманига ҳоким бўлди. Бу вақтни Ўтрор туманининг тараққиёт даври дейиш мумкин.\nҚуаниш Айтаханули 2005 йил август ойида Қозоғистон Парламенти Сенатининг депутати бўлиб сайланди, 2011 йилда яна такрор Сенат депутати бўлди. У 1995 йилдан қишлоқ хўжалиги фанлари номзоди, 2008 йилдан иқтисод фанлари доктори. 2010 йилдан Қозоқ қишлоқ хўжалиги фанлари академиясининг академиги.\nУ Сенат депутати сифатида вилоят миқёсида ечимини кутаётган масалаларни дадил кўтариб, уларни ҳал этишда республикадан маблағ ажратишга ҳисса қўшди.\nУнинг элимиз, вилоятимиз, туманлар тараққиётига қўшган ҳиссаси, меҳнатлари бир неча жилдли китобларга жо бўлади. 2006-2017 йилларда Сенат депутати хизматидаги меҳнати натижалари сифатида “Ел мерейі жолында”, “Сөз сұраймын”, “Елге қызмет – басты міндет” номли китоблар чиқарди. 2017 йилда Қ. Айтахоновнинг яна бир янги “Өмір белестері” китоби нашрдан чиқди.\n70 ёшни қарши олаётган Қуаниш Айтаханулининг давлатимизга кўрсатган меҳнати муносиб баҳоланиб, “Парасат”, “Қурмет”, “Қурмет белгиси”, “Содружество” орденлари билан, Совет Итифоқи даврида олтин, кумуш медаллар ва мустақилликдан кейинги даврда ўндан зиёд турли меҳнат ва юбилей медаллари билан тақдирланган.\nУнинг юрт ва халқ тақдирига дахлдор хизматлари фарзандларининг ҳам ота изидан боришига омил бўлди.\nУ рафиқаси Айман Мағзиқизи билан уч фарзандни олий маълумотли, элу юртга ҳалол хизмат қиладиган ўғил-қиз қилиб тарбиялади. Тўнғичи Ерлан отасинниг издоши, бугун Ўтрор туманининг ҳокими, иқтисод фанлари номзоди. Нурлан – ҳуқуқшунос. Лондонда халқаро ҳуқуқ компаниясида ишлайди. Қизи Айгул – 4 фарзанднинг онаси. Набираларнинг катталари олий ўқув юртларида таҳсил олишмоқда, кичиклари эса мактабга, болалар боғчасига боришади.\nҚ. Айтаханов Жанубий Қозоғистон вилоятиниг Байдибек, Қазиғурт, Ўтрор, Сайрам, Сўзоқ, Чордара туманлари ва Арис, Туркистон шаҳарлари ҳамда Жанубий Қозоғистон вилоятининг Фахрий фуқароси.\nДунёда инсон иродаси ва матонатидек қудратли туйғу бўлмаса керак. Агар инсон чин дилдан истаса, тоғни ҳам талқон қилишга қодир. Қуаниш Айтаханули ўзига ҳам, ўзгага ҳам қатъий талаб ва мақсад қўйиб, Мустақил Қозоғистоннинг равнақ топиши, фаровонлигига муносиб улуш қўшиб келаётган малакали ва билимли инсондир.\nФахриддин Қоратоев, ҚР Парламент Мажлиси депутати:\n– Мен Қуаниш Айтаханулини устоз сифатида қадрлайман. У жуда талабчан, билимдон, зийрак ва зукко, тиниб-тинчимас, ўз ишига фидойи инсон. У Сайрам туманини бошқарган йилларда мен Қорабулоқ қишлоғида ҳоким эдим. Иқтисодиётни юксалтириш, халқ фаровонлиги йўлида қандай масалаларни биринчи ўринга қўйиш каби йўл-йўриқларни кўрсатди, мен ундан жуда кўп нарсалар ўргандим. Қишлоқ ҳокимликларининг ижроия органлари фаолиятини йўлга қўйишда жуда катта ишлар қилди. У биринчилардан бўлиб, туман тасарруфидаги қишлоқларнинг иқтисодий-ижтимоий тараққиётини баҳолаш учун рейтинг тизимини жорий қилди.\nҚуаниш Айтахановнинг ўзига хос мактабидан ўтган мутахассислар бугунги кунда турли даражадаги ҳоким, ҳоким ўринбосарлари, чинакам мутахассислар бўлиб, республика даражасида ҳам меҳнат қилишмоқда. Қуаниш Айтаханов билан ишлаш жуда мароқли эди, чунки у одамни янги ғоялар билан ишлашга ундарди. Бугунги кунда менинг меҳнат фаолиятимдаги энг қадрли устозларим – Бердибек Сапарбаев, Бўлат Жилқишиев, Қуаниш Айтаханов, Шалатай Мирзахметов каби инсонларни айтган бўлардим. Улардан жуда кўп нарсаларни ўргандим, тажриба орттирдим.\nҚутлуғ 70 ёшни қарши олаётган Қуаниш Айтаханулига узоқ умр, сиҳат-саломатлик, оилавий хотиржамлик тилайман. Номлари тарих зарварақларига муҳрланган шундай фидойи инсонлар доимо эл эътирофида ва эъзозида бўлишига тилакдошман!\nҚувонч АБДУРАҲМОНОВ, меҳнат фахрийси:\n– Қуаниш Айтаханов билан кўп йиллар бирга ишладик. Унинг ишлаш услуби, одамларга муносабати, муаммоларга ёндашиши, мураккаб масалаларни силлиққина ҳал этиши шу даврда ишлаганларнинг ёдида. Қийин-қистов замонларда, маблағ етишмайдиган даврларда натижага эришиш ҳам осон эмасди. Лекин, Қ. Айтахановдан халқнинг умиди катта эди, асосийси, юртдошларимиз унга жуда ҳам ишонишарди. Давлат хизматчиси халқнинг ишончига эришиши қийин дамларда у бунинг уддасидан чиқди. Албатта, у бунга қуруқ ваъдалар билан эмас, балки амалий ишлари билан эришди.\nЭсимда, 1998 йиллар эди... Қуаниш Айтаханов Сайрам туманининг ҳокими. Мен ундан Сайрамдаги 68 нафар Улуғ Ватан уруши қатнашчиларининг аҳволидан хабар олсак, деб илтимос қилдим. У таклифимни мамнуният билан қабул қилиб, уч кун фахрийларнинг уйинини бирма-бир айланиб чиқдик. Уларнинг ҳол-аҳволи билан яқиндан танишган ҳоким кимгадир ногиронларнинг аравачасини, кимларгадир сигир, баъзи муҳтожларга озиқ-овқат маҳсулотларини берганди. Унинг бу эзгу иши катта олқишга сазовор бўлган эди. Ана шу уруш қатнашчилари Айтахановни умрларининг охиригача дуо қилиб ўтишди. Айниқса, онахонларнинг ҳурматини жойига қўйган Қуаниш “ҳоким бўлиб турсам, ҳар бирингларга биттадан автомашина совға қиламан”, деган гаплари уларнинг умрини анчага узайтиргани рост. Қуаниш бу ишларни газ, электр қуввати йўқ, ойлик маошлар берилмаётган вақтда айтганини жасоратга тенглаш мумкин.\nОтахон-онахонларнинг дуолари унинг давлат хизмати пиллапоясидан кўтарилишига сабаб бўлди, десам янглишмайман. Сенатор бўлган даврида у халқнинг муаммоларини “юқори”га етказишда ҳам республикага таниқли бўлди.\nДавлат арбоби, ҳамкасбимиз, бағрикенг, танти инсон – Қуаниш Айтахановга баракали умр, мустаҳкам соғлик тилайман!\n“Ўтрор туманининг иқтисодий-ижтимоий тараққиётнинг 2004-2007 йилларга мўлжалланган мажмуавий дастури” доирасида туманда жуда катта ишлар амалга оширилди. Унинг ташаббуси билан Арслонбоб мақбараси таъмирланди, “Ўтрор” давлат археология музейи” тўлиқ таъмирланди. Маданият соҳасида ҳам кўплаб тадбирлар уюштирилди.\nҚуаниш Айтаханули ташаббуси билан “Сайрамликлар жанговар сафда”, “Шажарали Сайрам”, “Сайрамда бор сонсизбоб”, “Сайрамлик ботир оналар”, “Шажарали Ўтрор”, “Ўтрор ёдгорликлари” каби тарихий аҳамиятга молик китоблар чиқарилди.\nС. Сейфуллин номидаги Қозоқ агротехника университети ҳамда докторлик диссертацияни ҳимоя қиладиган илмий кенгаш аъзоси. М. Ауезов номли ЖҚДУнинг фахрий профессори.\n– 1985 йили академияни тамомлаганимизга 15 йил тўлиши муносабати билан Москвада учрашув ўтди. Шунда Алему Абеба Эфиопия пойтахти Аддис-Абеба шаҳри раҳбари, Абдурахман Муҳамедсалим ал-Сафаф Суриядаги Дамашқ Университетининг профессори эди, – деб хотирлайди Қуаниш Айтаханули.\nКўп миллатли Сайрам тумандаги ўзбек қишлоқларида қозоқ синфлари очилиб, давлат тилини яхши ўзлаштира бошлади. 2001 йили дунёнинг турли чеккаларидан ташриф буюрган мингдан ортиқ бутунжаҳон қозоқларининг 11-қурултойи иштирокчилари кўҳна Сайрам заминида меҳмон бўлишди.\nМухтабар УСМОНОВА, 2017-11-13, 16:22 175


Вирусга қарши яратилган миллий препаратнинг батафсил маълумотлари эълон қилинди - UzNews.uz\nВирусга қарши яратилган миллий препаратнинг батафсил маълумотлари эълон қилинди\nБиоорганик кимё институти директори COVID-19 коронавирус инфекциясига қарши Ўзбекистонда яратилган препарат ҳақида сўзлаб берди.\nБиоорганик кимё институти директори академик Шавкат Салиҳов ушбу институтнинг олимлари томонидан ишлаб чиқилган вирусларга қарши “Рутан” дори воситаси ҳақидаги саволларга жавоб берди. Бу ҳақида Ўзбекистон Инновацион ривожланиш вазирлиги маълум қилди.\n“Рутан” препаратининг асосий таъсир этувчи моддаси эллаготаннинлар синфига киради. Препарат грипп вирусининг турли штаммларига нисбатан самарали таъсирга эга, тиббиётда қўлланилаётган аналоглари билан рақобатлаша оладиган дори воситаси. “Рутан” препаратини айнан короновирусга қарши текширувлари натижасида унинг SARS-Cov-2 вирусининг 3СL гидролазаларини ингибирлаш даражаси 78,3 % тенглиги, қўшимча ва ножўя таъсирлари йўқлиги, токсиклик даражаси ниҳоятда паст бўлгани ва вирусларга қарши қўлланилаётган бошқа дори воситаларига нисбатан даволаш самараси юқорилиги маълум бўлди”, – дейди Шавкат Салиҳов.\n“Рутан” препаратининг клиник олди синовлари натижасига биноан унинг таъсирида организмда альфа (α-), бетта (β-), гамма (γ-) интерферонлар ишлаб чиқариш кўпаяди ва натижада организмнинг вирусларга қарши курашувчанлик қобилияти ошади. Шу таҳлит у касалликнинг авж олишига йўл қўймайди.\n“Рутан”нинг гриппга қарши қўлланилаётган дунёдаги мавжуд воситалардан 1,5-2 баробар самарали таъсирга эгалигининг асосий сабаби ҳам шунда. Бу факт лаборатория ва клиник тадқиқодларида ўз тасдиғини топди.\n“Рутан” препаратининг клиник олди синовлари Россия вирусологлари билан ҳамкорликда олиб борилган. Кейинчалик тадқиқотлар Ўзбекистонда Вирусология институти ва Республика паталого-анатомик маркази ходимлари билан ҳамкорликда давом эттирилди.\n“Рутан” препарати ЎзР патенти билан ҳимоя қилинган. Институт томонидан “Рутан таблеткаси 25 мг” гриппга қарши – индуктор интерферон дори воситаси яратилган ва Ўзбекистон Соғлиқни сақлаш вазирлиги томонидан 2015 йилда тиббиёт амалиётда қўллашга ва кенг миқёсда ишлаб чиқаришга рухсат этилган.\n“Шамоллаш ва грипп эпидемияси даврида “Рутан” дори воситасини профилактик мақсадлар учун қабул қилиш, бу даврда ушбу касалликлар билан оғриш эхтимоллигини етарли даражада пасайтиради. “Рутан” препаратининг афзаллиги шундаки у умуман зарарсиз, оганизмга юмшоқ терапевтик таъсир кўрсатади ва ножўя таъсирларга эга эмас”, – деди Салиҳов.\nЎзР вирусология институтида коронавируснинг енгил формаси билан касалланган кам сонли беморларда “Рутан” препаратининг қисқа муддатли дастлабки синовлари ўтказилди. Олинган маълумотларга кўра препарат касалликнинг 5-кунидан вирусни назоратига нисбатан 73,7% га сусайтириши (назоратда 57.1%) маълум бўлди.\nШавкат Салиҳовнинг сўзларига кўра, ушбу натижаларни янада кенгроқ клиник синовларда текшириш зарурлиги маълум бўлди.\nБугунги кунда, “Рутан” препаратининг короновирусга самарали таъсирини эътиборга олган ҳолда Хитой халқ республикаси “Рутан таблеткаси 25 мг” № 20 дори воситасини Хитойнинг Ўзбекистондаги “China–Uzbekistan Medicine Technical Park” технопаркида ишлаб чиқаришга ва ушбу дори воситасини Хитой Соғлиқни сақлаш тизимида кенг миқёсда қўллаш учун рўйхатдан ўтказишга қарор қилди. Куни-кеча эса Инновацион ривожланиш вазирлиги кўмагида “China–Uzbekistan Medicine Technical Park” технопарки томонидан ишлаб чиқарилган 19 500 дона Ўзбекистон Республикаси Соғлиқни сақлаш вазирлигига беғараз тақдим этилди.\n“Короновирус билан касалланган беморларнинг тез ва тўлиқ соғайиб кетишига эришишиш учун эндиликдаги асосий вазифалардан бири беморлар ахволини пухта тахлил қилган ҳолда, касалликнинг қандай босқичдалигини эътиборга олиб даволашнинг оптимал схемасини йўлга қўйиш, “Рутан” препаратини вирусга қарши курашувчи асосий компонент сифатида у билан биргаликда қўлланувчи дори воситалари композициясини танлашдан иборат.\nАлбатта “Рутан” препарати кенг миқёсда қўлланилишидан ҳар қандай натижани кутиш мумкин. Чунки кўплаб вирусга қарши қўлланувчи дори воситаларини COVID-19 га нисбатан самара бермаганлигига гувоҳ бўлиб турибмиз ва бугунги кунда бу вирусга қарши ишловчи препарат дунёда хали мавжуд эмас. “Рутан” препаратини пандемия даврида коронавирусга қарши профилактик мақсадларда, шунингдек коронавирус касаллигининг енгил формаларида комплекс антиретровирус терапияси мақсадларида қўллаш мумкин”, – деб таъкидлаб ўтди Институт директори.\nИнститут олимлари “Рутан” маълум даражада республикадаги эпидемиологик ҳолатни барқарорлаштиришда ёрдам беришига умид қилмоқдалар. Препарат аҳоли учун хамёнбоп нархларда бўлиб, ишлаб чиқариш хажмидан келиб чиққан ҳолда 30000-35000 сум атрофида бўлиши кутилмоқда.


Мўъминлик сифатлари - Баҳоуддин Нақшбанд ёдгорлик мажмуаси маркази\n20 июн 2019 й.\n384 марта ўқилди.\nСоф ислом фитрати билан дунё хаётига меҳмон бўлиб келган бани одам, Роббисининг марҳамати ила комил сифатларга эга бўлади. Аллоҳ таоло ва башарият муҳаббат қўядиган, зоҳири ва ботини рози бўлиб қабул қиладиган соф одоб ахлоқ, розилик, авф, омонат, илм, итоат,садақот, шукроналик, мулойим сўз ва бошқа набавий юксак одобларни банда ўзининг амалига киритиб бориши лозим. Чунки, мазкур гўзал ҳолатлар бандаларга Аллоҳ таолонинг марҳаматидир.\n«Набий соллаллоҳу алайҳи васаллам:«Аллоҳнинг юзта раҳмати бордир. Улардан битта раҳматни жин, инс, ҳайвонот ва ҳашаротлар орасига нозил қилгандир. Бас, ўша туфайли улар бир-бирларига меҳр ва раҳм кўрсатадилар. Ўша билан ваҳший ҳайвон ўз боласига меҳр кўрсатади. Аллоҳ тўқсон тўққизта раҳматини кейинга қўйган. Улар ила қиёмат куни бандаларига раҳмат кўрсатади», дедилар».\nЮқоридаги ҳадисда дунёю охират саодати фақатгина мўъмин бандалар учун мукофот ўлароқ тайёрлаб қўйганини билиб оламиз.\nАллоҳ таоло маҳбуб кўрган амаллар билан зийнатланган фазилат соҳибларидан, Ибн Жавзийнинг қўлида йигирма мингдан ортиқ яҳудий ва насронийлар мусулмон бўлди. У зот сабабли юз минг одам тавба қилди. Бу олим икки мингдан ортиқ китобнинг муаллифи ҳамдир. Шу мақомда бўлишига қарамай, у зот шогирдларига: «Жаннатга кирганингизда ораларингизда мени топа олмасангиз, мени ҳақимда сўранглар ва «Роббим! Фалон банданг Сени бизга эслатар эди, денглар», деб, сўнг йиғлаб юборди.\nБу олимнинг амалларини оз билиб, бандалар ичида камтаринлик қилиб, Аллоҳ таолонинг рахматини сўраганлар.\nАслида Бандаларга келадиган мусибатлар Аллоҳ таолонинг севганидир.\nАллоҳ таоло Ўзидан юз ўгирганларнинг қалбини ал Қобиз сифати билан қабз қилади, Ўзи томон талпинганларнинг қалбини эса ал Басит сифати билан кенг қилади.\nҲақиқатан, ким Аллоҳга яқинлашса, қандай шароитда яшамасин, албатта бахтиёр бўлади. Ким Аллоҳдан узоқлашса, қандай шароитда яшамасин, бебахт бўлади. Мўмин киши яхшилик майли билан яшайди. У фаришталарга яқин бўлади, яхшиликка буюради, ҳаммани Роббининг ибодатига чорлайди. Унинг қалби мусаффо бўлади. Модомики, еру осмон бор экан, унга фитна зарар бермайди.\nАбу Зарр розияллоҳу анҳудан ривоят қилинади: «Халилим соллаллоҳу алайҳи васаллам менга етти нарсани тавсия қилдилар: мискинларни яхши кўриш ва уларга яқин бўлиш; ўзимдан юқорилар эмас, пастдагиларга қараш; менга жафо қилишса ҳам, қариндошлик ришталарини боғлаш; «Лаа ҳавла ва лаа қуввата иллаа биллаҳ»ни кўп айтиш; аччиқ бўлса ҳам ҳақиқатни айтиш; маломатчининг маломати мени Аллоҳнинг йўлидан тутиб қолмаслиги; одамлардан бирор нарса сўрамаслик».\nУшбу ҳадисдаги ажиб сифатларни ҳар бир инсон ўзига сингдириши керак.\nҚуръони Карийм Бандаларда хос бўлган улуғ сифатларидан бирини васф қилади:\nЭй иймон келтирганлар! Аллоҳга ҳақиқий тақво ила тақво қилинг. Ва фақат мусулмон ҳолингиздагина бу дунёдан ўтинг.\nЯъни, Исломни ўлгунингизча маҳкам тутинг. Демак, икки асоснинг бири дунёда иймон билан, тақводор бўлиб, Исломга тўлиқ амал қилиб ўтмоқдир.\n(“Оли Имрон” сураси, 102-оят)\nТақводорлик мўъмин инсоннинг зийнати,фазилати ва икки дунё саодатидир.\nШайх Муҳаммад Саид Рамазон Бутий роҳимаҳуллоҳнинг “Биз ҳаётга Аллоҳ қўйган шартларга биноан келганмиз”деб номланган маърузаларида айнан мўъмин бандалар Аллоҳ таолонинг шартларини рози бўлган ҳолларида қабул қилиб олиб,шараф билан ҳаёт кечиришларини асослаб беради.\nАйтадилар:Бир неча йил илгари аср намозини ўқиб бўлиб масжиддан чиқаётганимда бир одам мени масжид эшиги олдида тўхтатиб қолди. У менга бошига тушган қийинчиликни айтиб: "Мен буни сизга билдиришни истайман" – деди.\nУ айтдики; "Нима учун Аллоҳ азза ва жалла мени бу мусибатга мубтало қилди, мен шунчалар ёмонлик қилганим йўқ-ку".\nМен: "Қанақа мусибат" – дедим.\nУ: "Мени ёш болам бор эди, мен уни бундан бошқа боласи йўқ деб ўйладим , бирдан болам бедаво дардга чалиниб қолди. Бир неча кундан сўнг бу дард уни ҳалок қилди ва болам вафот этди" – деди.\nКейин шикоят қилишни бошлаб: "Мен нима гуноҳ қилган эканман-ки, менга бу кўринишда муомала қилиб боламни мендан тортиб олади?" – деди.\nБу танқид ҳолати аслида уни дуо қилишга чорлаш эди. Лекин унинг дуоси ғазабга ўралган эди. Бу мени ажаблантирган нарсага жавоб бериш ўрни эмасди. Мен унга айтган жавобни ҳозир сизларга айтиб бераман. Эҳтимол сизлар ҳам уни мендан эшитган жавоби нима экани ҳақида сўрамоқчи бўлиб турган бўлсангиз керак.\nМен айтдимки: Мен сени Аллоҳга ёмонлик қилмаганингга ўзинг айтаётганингдек ишонаман. Сен тўғри айтаётгандирсан унга гуноҳ қилмагансан. Лекин мен сендан бир нарсани сўрамоқчиман, ҳой сен, биз бу дунё ҳаётига Аллоҳга ўзимиз шарт қилиб қўйган шартлар билан келдикми? Ёки бу дунё ҳаётига, бизга Аллоҳ шарт қилиб қўйган шартлар билан келдикми?!\nАгар сен бу дунё ҳаётига Аллоҳга ўзинг буюрган шартлар билан келган бўлсанг ва Унга ўзинг шарт қўйган бўлсанг унда мувофиқлик шароитларингга кўра амалга ошибди, сен бу дунёга шунинг учун келибсан, Аллоҳга қасамки сўзинг ўз ўрнида экан эътирозинг ҳам асосли. Лекин иш аслида шундайми, эй дўстим?\nАллоҳ бизга бу дунёни: “Албатта, молу жонда синовга учрайсиз” – деб синов дунёси эканини хабар қилиб қўйган.У бизларга айтган:"Албатта, Биз сизларни бир оз қўрқинч ва очлик билан, мол-мулкка, жонга меваларга нуқсон етказиш билан синаймиз. Ва сабрлиларга башорат бер". (“Бақара” сураси, 155-оят)\nЭнди, мен ва сен мустақил озод одамлармизми ёки Аллоҳнинг қулларимизми?! Агар бизлар озод бўлсак қасамки хоҳлаганимизни айтишга ва ўзимиз истагандек эътироз билдиришга ҳақлимиз. Лекин биз озодмизми?! Биз қуллармиз.\nҚул ўзига ҳам эгалик қилолмайди, айниқса боласига. У ҳеч нарсага молик эмас, у Унинг мулкида. У хоҳлаганини қилади" – дедим.Энг муҳими унинг қалби тоза эди. Лекин боласига бўлган аччиқ алам ўти уни бу гапни айтишга мажбур қилганди.\nМўъмин ва мўъминалар ўзларига келадиган барча синовларга тайёр турадилар.Уларда ачиниш, хафалик, урушиш ва низолашиш каби ишлар содир бўлмайди.\n«Ва шукр қилувчилардан бўл!» (Аъроф сураси, 144-оят)\nБахт саодатнинг сирларидан бири, инсон ўзига етган ғам-ташвишдан олдин унга берилган неъматлар хусусида эсламоғидир.\nБир кишига садақа берганингизда, у рози бўлиб қабул қилишини кўриб берганизга рози бўласиз.Лекин у олувчи дарров ёдидан чиқариб, сизга муомаласи салбийлашиб бораверса, хафа бўлиб қоласиз. Аслида ўша ўртадаги садақа икки киши ўртасида синов эди. Хатоликни тузатиш кечириш ва англашдан иборатдир.\nЕр юзидаги бандалар, Аллоҳ субҳанаҳу ва таолонинг буюрган аҳкомларига ихлос билан амал қилиб, ўрнак бўладиган бўлсалар мартабалари юксалиб, Ўзининг розилигига эришадилар.\nБухоро туман “Имом Бухорий” жомеъ\nмасжиди имом хатиби Ж.Панжиев


Ўзи тузиб, ўзи бузган “сайтчи” - Huquq.uz\nЎзи тузиб, ўзи бузган “сайтчи”\n13:00 - 29.05.2021\nКибержиноятчилар мақсадга етишда фойдаланадиган яна бир найранг борки, ундан ҳам фуқаролар жабрланмоқда. Яъни киберҳужумчилар ўзларини ишончли шахс сифатида кўрсатиб, инсонлар билан ёзишмалар, сўзлашувлар олиб боради ёки шахснинг қандайдир маълумотларидан фойдаланган ҳолда дастлабки ҳужум векторини яратади.\nУлар сиздан пул ёки махфий маълумотларга киришни таъминлашингизни сўрашлари мумкин. Ёлғон электрон хабарлар юбориб, фуқароларнинг маблағ билан боғлиқ сирларига эга бўлишади. Қисқача айтганда, бу фирибгарликнинг мақсади банк карта рақамлари бўйича махфий маълумотларни ўғирлашдир.\nБу киберҳужумларнинг энг кенг тарқалган тури. Масалан, 2020 йил апрель ойида сирдарёлик К.А. ИИВ Интерпол марказига ариза билан мурожаат қилади. Унда Сирдарё туманидаги «P.S.CH» МЧЖ 2020 йил 16 март куни Туркиядаги компаниялардан бири билан электрон почта орқали умумий нархи 53900 АҚШ доллари бўлган 33 хил кимёвий маҳсулот етказиб бериш тўғрисида шартнома расмийлаштирганини, унинг Польшадаги ҳисобрақамига 53900 доллар ўтказиб берганини, бу пулни эса бегоналар ечиб олиб, талон-торож қилганини маълум қилади.\nМазкур ҳолатда кибержиноятчилар К.А.ни алдаб, унга Туркиядан маҳсулот етказиб беришни ваъда қилиб 53900 долларни ўзларига тегишли ҳисобрақамга ўтказдириб ечиб олишган ва ғойиб бўлишган. Мазкур ҳолат бўйича жиноят иши қўзғатилиб, пул ўтказилган хорижий банк билан алоқа ўрнатилган ҳолда суриштирув олиб борилмоқда.


Қозоғистонда олти фарзандли бева қурилиши тугалланмаган бинода яшаётгани маълум бўлди\n16:33 / 17.11.2015\nҚозоғистоннинг Қарағанда вилоятида истиқомат қиладиган Жания Габдушева 2014 йилда турмуш ўртоғи юрак хуружи туфайли вафот этганидан сўнг олти фарзандини ёлғиз, бирор бошпанаси ва ёрдамларсиз тарбиялашга мажбур бўлиб қолди. Унинг катта қизи 11 ёшда бўлса, кичиги беш ойлик, дея хабар бермоқда 101TV.KZ жамоатчилик интернет-телевидениеси.\nВақтинчалик яшаш жойи бўлмаган Жания оиласидиги вазият қанчалик оғир бўлмасин, унинг фарзандлари мактабда аъло баҳоларга ўқиётгани хабар қилинди. Қурилиши тугалланмаган бинодан яшаш учун шароит яратиб олган Жаниянинг уйида фарзандларининг фахрий ёрлиқ ва спортда эришган медаллари кўзга кўринарли жойга илиб қўйилган.\nХабарда келтирилишича, Жания Габдушева кўплаб амалдорларга ёрдам сўраб мурожаат қилган. Бироқ унинг мурожаати жавобсиз қолмоқда. Давлат томондан тўланаётган ижтимоий нафақалар ҳам олти фарзандни вояга етказишда камлик қилиши айтиб ўтилган.\nШу муносабат билан интернет-телеканалининг тасвирга олиш гуруҳи Қарағанда ҳокимияти ва бошқа мансабдор шахслар билан боғланган, улар бир йил ичида Жания оиласи учун турар-жой ижарага олиш учун ҳомийлар жалб қилишга ваъда беришган.


ЁЛҒИЗ АЁЛЛАР ЭНГ БАХТЛИ АЁЛЛАР ЭМИШ… - 30 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 30 » ЁЛҒИЗ АЁЛЛАР ЭНГ БАХТЛИ АЁЛЛАР ЭМИШ…\nЁЛҒИЗ АЁЛЛАР ЭНГ БАХТЛИ АЁЛЛАР ЭМИШ…\nЛондондаги иқтисод мактаби профессори Пол Долан ўтказилган сўровномалар ва изланишлари давомида бир нарсани аниқлади. Маълум бўлишича, оилалиларга нисбатан ёлғиз аёллар ўзларини кўпроқ бахтли ҳис этаркан.\n— Никоҳда фақат эркак бахтли бўлади, — деди профессор. — Чунки унга никоҳда ҳеч нарса хавф солмайди. Кўпроқ пул топса, оиласини таъминлаб қўйса бас. Шунинг эвазига кўпроқ умр кўради. Аёл эса аксинча, оилали бўла туриб фарзандлар тарбияси, рўзғор ташвишлари ва ҳоказоларни бир умр зиммасида тутиб яшайди. Шунинг оқибатида эрта ўлиб кетади. Ёлғиз аёлнинг бўйнида эса бундай ташвишлар, муаммолар, юк бўлмайди. У шу туришда ўзини бахтли ҳис этади. Ажабланарлиси, ёлғиз яшаб туриб кўп умр кўради.


06 декабр 2021, Тошкент вақти: 05:16\nБошпанасиз қолган миллионлаб ҳаитиликлар халқаро ҳамжамиятдан ëрдам кутмоқда.\nДунё давлатлари жўнатган фавқулодда ёрдамлар Ҳаитига етиб келмоқда. Аммо¸ мухбирларга кўра, бу ёрдам ўз вақтида аҳолига тарқатилмаётгани одамлар тоқатини тоқ қилмоқда.\nМаълумотларга кўра, пойтахтнинг бир қисмида одамлар кўчаларни тўсиб қўйиб¸ тезроқ ёрдам кўрсатилишини талаб қилган.\nЗилзиладан омон қолганлардан бири Элойза Эстимабле тоқати тоқ бўлгани мухбирларга шундай изҳор қилди.\n- Оила аъзоларимнинг ҳаммаси жияним, синглим, холам ва онам нобуд бўлди. Уйим вайрон бўлди. Яшашга жой йўқ. Ҳамманинг яшашига жой йўқ. Мен ҳукумат нима қилмоқчи эканини билишни хоҳлайман, деди Элойза Эстимабле.\nЖаҳон соғлиқни сақлаш ташкилоти ходими Пол Гарвуд табиий офат кўлами улкан бўлгани учун барча имконият йўққа чиққани, ҳатто жасад солинадиган халталар етишмаётганини айтди.\nЁрдам кўрсатувчи гуруҳлар табиий офатдан омон қолган одамлар ичимлик суви, озиқ-овқат ва тиббий дориларга муҳтож эканини айтмоқда.\nҚароргоҳи Амстердам шаҳрида жойлашган Чегара билмас шифокорлар ташкилотининг жонлантириш бўлими ходими Винсент Хут Озодликка шифокорлар зилзила пайтида жароҳат олган кўплаб одамларга тиббий ёрдам кўрсатиш учун бор имкониятни ишга солаётганини айтди.\n- Одамларимиз жароҳат олганларга дуч келган жойда, идоралар, чодирлар, бўш қолган биноларда биринчи ёрдам кўрсатишга мажбур бўлмоқда. Ҳозир ишимизни зилзила пайтида қуламаган, Ҳаити Соғлиқни сақлаш вазирлиги ходимлари ўз оилаларига ёрдам бериш учун ташлаб кетган касалхона биноларига кўчиряпмиз, деди Винсент Хут.\nҚизил хоч ташкилоти сешанба куни Рихтер ўлчови бўйича 7,0 балл куч билан содир бўлган зилзила пайтида 45 мингдан 50 минггача одам нобуд бўлганини тахмин қилмоқда.\nБМТ ғарбий ярим шардаги энг қашшоқ давлат ҳисобланган Ҳаитидаги кучли зилзиладан уч ярим миллион одам азият чекканнини билдирди. Табиий офат натижасида¸ камида 300 минг одам бошпанасиз қолган.\nАйни пайтда, АҚШ, Европа, Россия, Хитой, Канада ва Лотин Америкаси давлатларидан Ҳаитига етиб келган қутқарувчи гуруҳлар фавқулодда ёрдам юкларини тарқатиш ва деворлар остида қолиб кетган одамларни қутқариш ишларига киришди.\nАйтилишича, табиий офат юз берганидан 48 соат ўтиб Порт-о-Принс шаҳри кўчаларида жасадлар тахланиб кетган. Мурдаларни кўчиришда булдозерлардан фойдаланилмоқда.\nБМТнинг Жаҳон озиқ-овқат ташкилоти икки миллион аҳолини бир ой давомида боқиш учун етарли бўлган тайёр озиқ-овқат тўплаш устида иш олиб бормоқда.\n- Одамлар овқат пишириш имкониятига эга эмас. Шу боис ҳозир уларга истеъмол учун тайёр бўлган овқат керак. Жаҳон озиқ-овқат ташкилоти сешанба кунги зилзиладан азият чеккан икки миллион аҳолини кунига 14 миллион порция истеъмол учун тайёр овқат билан таъминлашга ҳаракат қилаяпти, деди ташкилотнинг матбуот вакили Эмилиа Каселла.\nБМТ миссияси вертолётда ўтказган кузатув натижасида Ҳаитининг айрим минтақаларида биноларнинг 50 фоизи вайрон бўлганини аниқлади.\n15 январ куни АҚШ Куба ҳукумати кучли зилзиладан азият чеккан Ҳаитига ёрдам юкларини етказиш ва жароҳатланганларни эвакуация қилишда Куба ҳаво ҳудудидан фойдаланишга рухсат берганини билдирди.\nҲаитида зилзиладан азият чеккан одамларга ёрдам кўрсатиш учун БТМнинг ёрдам кўрсатувчи ташкилотлари 550 миллион доллар ҳажмида маблағ тўплашга киришди.\nБМТ дунё ҳукуматлари ва халқаро ташкилотлари Ҳаитидаги қутқариш ишлари учун 268 миллион доллардан ортиқ маблағ ажратишга ваъда қилганини билдирди. АҚШ ва Жаҳон банки эса Ҳаитига 100 миллион доллардан маблағ ажратишни ваъда қилган.


Бош саҳифа Ўзбек шеъриятиЎзбек мумтоз шеъриятиАваз Ўтар (1884-1919)\nҚўй, эй пари пайкар, қадам айлаб карам бош устина,\nҚаҳру ғазаб таркин қилиб, чин солмағил қош устина.\nЗоҳид ул ойдин ижтиноб этса не тонг, аҳбобким,\nГар тушса ўлгай ламъаи хуршид хуффош устина.\nИзҳор этиб бедоду кин ойинини бешак манга,\nБорсам изидин ул гўзал тош отғуси тош устина.\nҲосидлиғ айлаб бу замон, ким берди дер аҳли жаҳон,\nКийса янги хилъат агар қашшоқи қаллош устина.\nГардуни дун зулму ситам озода элга қилғуси,\nЖавру жафо ойинини фош айлабон фош устина.\nБўйла муравватсиз замон аҳли эрурким, эй Аваз,\nГар топса фурсат бергуси оғу қўшуб ош устина.\nВафоу меҳр эрур борҳо хисол манга,\nНетонгки етса агар ишқ аро камол манга.\nНечук мурод ила мақсад топай жаҳон ичра,\nҲамиша толиъ эрур бахт аро вабол манга.\nРақиб хайли эрурким ғаний бу оламда,\nАларнинг атласидин аҳсан эски шол манга.\nДавомат ўлғусидур одатим вафо била меҳр,\nЕтишгуси бу жиҳатлар била завол манга.\nАгарчи зийнати кўп жоми жам не ҳожатдур,\nКи яхшидурки топилса синуқ сафол манга.\nАваз нетонгки ул ой қоматини ҳажрида,\nАламнинг остида қад бўлса бўйла дол манга.\nЭй кўнгул, ишқ ичра кирдинг жон керакмасму санга\nКофири чашмин кўруб, имон керакмасму санга.\nЁр рухсориға боқмассан магарким, зоҳидо,\nОфтоб ила маҳи тобон керакмасму санга.\nҒайр куйининг таманносин қилурсан, эй рафиқ,\nЁки айғил жаннати ризвон керакмасму санга.\nЎзга дилбар лаълини ўпмак гар истар эсанг,\nДегил, эй дил, ул лаби хандон керакмасму санга.\nЭй кўз, этгунг орзу ғайри суманбар оразин,\nЭмди ул ораз маҳи рахшон керакмасму санга.\nСоқиё, ман ҳастаға май бермайин доғ айладинг,\nЁки мискини ҳазин меҳмон керакмасму санга.\nЭй Аваз, назм айладинг асру шараф афшон сухан,\nЁдгори дафтари девон керакмасму санга.\nҲар кишининг дарди бўлса, арз қилсун ёрға\nҚолмағай токим ҳамиша ҳажр аро озорға.\nШояд айлаб раҳм аҳволиға ёри васл аро\nМайли рағбат қилмағай ихлос ила ағёрға.\nЭй кўнгул, ошуфтасан, ажз ила изҳор айлагил\nНечаким ноз этса ҳам ул зулфи анбар борға.\nЭйки истарсан давомат даҳр ишқи беҳжати\nЧек миҳан, гулшанда гул пайванд бўлмиш хорға.\nҚилмағил дашном, эй оромижон, ғайриғаким\nБерса бўлмас подзаҳри талх ҳар беморға.\nИхтиёр этма қўлингдин келмас ишни даҳр аро\nҚим недин таъну маломат эл қилур беорға.\nЭй Аваз, назмингда келтурма ҳар эл алфозини,\nКим баробарлиғ садаф қилмас дури шаҳворға.\nЭй париваш бевафолиғ айлама,\nКим кўп эмди пур жафолиғ айлама.\nЭйки истарсан тарабни даҳр аро,\nИшқ аро бедаст-полиғ айлама.\nОқил эрсанг асли ишқ ичра кириб,\nНотавону бенаволиғ айлама.\nГар муродинг етмас эрса ёрға,\nҒайр куйида гадолиғ айлама.\nКим тариқи фақр аро солик эсанг,\nХисрави кишвар кушолиғ айлама.\nЭй Аваз, бўлсанг ғарибу нотавон,\nХону бойға ошнолиғ айлама.\nВаҳки ҳамдам бўлмадим бир лаҳза жононим била\nКўнглум олғон дилбару шўхи сухандоним била.\nСоати бир маскан ичра жоми саҳбо ичмадим\nУл нигори сарв қомат лаъли хандоним била.\nАввало ардим ҳамиша комрону комгор\nВасл аро сармаст ўлуб, ул чашми фаттоним била.\nНеча йилдурким ютуб хуноби ҳасрат беадад,\nЖонима етдим бу янглиғ доғи ҳижроним била.\nЭй Аваз, бир умр ўтди васл аро маҳрум ўлуб,\nСаъй қилдим етмадим мақсудға жононим била.\nБўлғуси, эй дил, муяссар васли жонон, ғам ема,\nКим онинг келмаклигига бордур имкон, ғам ема.\nТопғуси табдил субҳи васл бирла оқибат,\nНечаким тул ўлса гар ҳам шоми ҳижрон, ғам ема.\nНўш қилсанг ёр илгидин агар жоми тараб,\nДур сандин бўлғуси андуҳи даврон, ғам ема.\nТийри мужгони била қонинг тўкулса ҳар қачон,\nБергуси лаъли лаби кайфияти жон, ғам ема.\nЛайливашлар суҳбатиндин ижтиноб этган учун,\nҒам емишму эрди Мажнуни биёбон, ғам ема.\nҲажр аро бўлсанг Аваздек бекасу ошуфта ҳол,\nБўлғуси, эй дил, муяссар васли жонон, ғам ема.\nДилбаримнинг бор манга атвори хўб,\nҲам адову ишваю рафтори хўб.\nБўлғуси албатта мандек бешикиб,\nКимнинг эрса ҳусн аро дилдори хўб.\nОшиқи содиқнинг эй, аҳбоб эли,\nБор ҳақиқатда бари кирдори хўб.\nҲурдин ҳам ишқ хайли кўзига,\nКўринур бешак ўзининг ёри хўб.\nКурмагай асло ғаму меҳнат юзин\nҚайси ошиқнинг эса ғамхори хўб.\nЭй Аваз, бор жумлаи девон аро,\nХўблуғда ул иков гуфтори хўб.\nСўрмади ҳолимни, ёраб, ошнолардин биров,\nУл мурувватсиз, ситамгар, бевафолардин биров.\nЁр кўйида қилиб ғаммозлик изҳорини,\nСолди бошимға қаро кун пур жафолардин биров.\nАйламаским, айласа гар таъна жумла эл манга,\nКўрмади ҳажр ичра ман кўрган балолардин биров.\nБаски қилди жабру, зулму, қаҳру, кийну ҳам итоб,\nБовар айлаб ғайр сўзин дилраболардин биров.\nНоз ила ажзу ниёзимни кўзига илмайин,\nНозанинлиғ кўргузуб, соҳиб адолардин биров.\nВасл нақдин истабон нокому мардуд ўлдиму,\nКўйи маҳбуб ичра ман янглиғ гадолардин биров.\nЭй Аваз, кўрган малолу, ҳасрату, ранжу, ано,\nЙўқ жаҳон мулкида сандек бенаволардин биров.\nҲар дам манга юз ситам қилурсиз,\nСабру хирадим адам қилурсиз.\nМинг дардга мубтало қилиб вой,\nЧашмимни чунонки нам қилурсиз.\nҒайри сарига бориб, чу пайдо\nЖонимда туман алам қилурсиз.\nБир умр ғаминг юки тагида,\nЭй шўх, қадимни хам қилурсиз.\nҚаҳринг келибон ҳамиша мандин.\nПинҳон рух, аё санам, қилурсиз.\nБағримда қўярға доғ уза доғ,\nАғёр элига карам қилурсиз.\nБечора Авазни фурқат ичра,\nОромини мунъадам қилурсиз.\nМан чекмаган дарду меҳнат қолмади,\nБошимга келмаган офат қолмади.\nЎлгали етишдим ёра етгунча,\nМанга юзланмаган кулфат қолмади.\nЧекиб дарду алам ердан турғудек\nЖисмимда заррача қувват қолмади.\nЖудоликнинг ҳар бир куни қиёмат,\nАнда ман кўрмаган шиддат қолмади.\nЭрларнинг бошиға тушуб савдолар,\nАҳли ҳимматларда ҳиммат қолмади.\nҲижронида ўтуб умрим тамоми,\nЁримға етарга фурсат қолмади.\nМуҳаббатсиз аҳли олам, эй Аваз,\nГўё онларда бу хислат қолмади.\nОҳким, қилди фалак, айру диёримдан мани,\nТо йироқ солмоққа бир гулрух нигоримдан мани.\nХотирим ошуфта бўлса айб қилманг, негаким,\nСолди айру чарх аҳбоб ила ёримдан мани.\nҲодисоти даҳрдин бошимга юз савдо тушуб,\nҚолмади осор қўлда ихтиёримдан мани.\nЮзланиб бечоралиғ ҳар дам жудолиғ доғидан,\nҚолмагай андак асар сабру қароримдан мани.\nНе манга ёрону ҳамдам, не манга бир меҳрибон,\nШум иқболим аюрди, йўқу боримдан мани.\nЁр учун жоним фидо қилсам агар эрмас ажаб,\nҚим аён ошиқлиғим афғону зоримдан мани.\nЭй Аваз, қилма таажжуб борҳо ношод эсам,\nКим хабар олмас биров ҳоли назоримдан мани.\nБукун, эй дўстлар, ёри вафодоримни соғиндим,\nАнису меҳрибон маҳбуби ғамхоримни соғиндим.\nЯна фарёду афғон айласам айб айламашларким,\nҲамул шамшод қомат лола рухсоримни соғиндим.\nКўруб ой ила куннинг кеча-кундуз ичра анворин,\nҲамул ҳусн авжида меҳри пур анворимни соғиндим.\nҲануз айёми фурқат ранжу дардининг асириман,\nВисоли ичра кўрган ҳаззи бисёримни соғиндим.\nЖамоли бирла эрди кўзларим субҳу масо равшан,\nҲамул хуршед сиймо шўх дилдоримни соғиндим.\nЭрурман бекасу бедасту пою хастаю маҳзун,\nТаажжуб қилмангиз ул беҳжат осоримни соғиндим.\nНетонгким, эй Аваз, бўлсам малулу телбаи мискин\nДемакка ҳолим ул донойи асроримни соғиндим.\nМандин хабар олмас ошнолар,\nБегона мисол бевафолар.\nҲижрон аро зору нотавонман,\nТортиб неча ун ила наволар.\nЖонимни фидойи ёр қилдим,\nИшқ ичра чекиб туман жафолар.\nМолимни йўлида айлабон сарф,\nМандин ҳазар этгуси гадолар.\nНоком бўлуб расолиғимдин,\nМақсудға етди норасолар.\nҲар лаҳза қилур ҳужум сонсиз,\nБошимға фироқ аро балолар.\nКош эрди агар ижобат ўлса,\nБаским Аваз айлаган дуолар.\nЗулм тиғи бирла бўлган бағри юз минг пора халқ.\nБир неча авбош бунда ҳукмронлиғ айласа,\nҚолмағай ори на янглиғ меҳнату озора халқ.\nНе аларда бор дурур илму адолатдин асар,\nНе ажабким, топмаса доғи дилиға чора халқ.\nЕтган офатни бошиға доимо тақдир деб,\nҲасрату армон билан кетгуси бора-бора халқ.\nБўлмайин онларда ҳеч миллат, ватанни сақламоқ,\nБўлди қурбон бу сабабдин доимо ағёра халқ.\nХалқи оламни бари айлар тараққий кун-бакун,\nБиз таназзул айлабон қолдиқ, эдик не кора халқ,\nКўзларин оҳиста-оҳиста агар очса замон,\nЭй Аваз, бўлмас бунингдек борҳо овора халқ.\nТопар эркан қачон, ёраб, ҳаёти жовидон миллат,\nТопиб илму ҳунар бирла маорифдин нишон миллат.\nВатанпарвар — фидоий фирқалар то бўлмайин пайдо,\nНа мумкин топмоғи ўлган танига тоза жон миллат.\nФидо миллат йўлиға молу жон этмак керак ҳар ким,\nБўлай деса агар авлоди машҳури жаҳон миллат.\nОчиб ҳар бир сарида мактабинг унвонин айлаб чўх,\nТараққий айламасми ўқубон беҳадду сон миллат.\nБу янглиғ олам аҳлидин кейин қолмай юруш айла,\nАваз, бўлғай уёниб комгору комрон миллат.\nҒайри тилини саъй қилинг билгали, ёшлар\nКим илму ҳунарлар ривожи андин аёндур.\nБилмакка ани ғайрат этинг, фойдали кондур.\nИлму фан уйига юборинглар болангизни,\nОнда ўқуганлар бори яктойи жаҳондур.\nТил билмаганидин ани бағри тўла қондур.\nОчинглар, миллати вайронни обод этгуси мактаб,\nЎқусин ёшларимиз, кўнглини шод этгуси мактаб.\nДилу жон бирла эл мактаб очарга ижтиҳод этсин,\nНединким бизни ғам, қайғудин озод этгуси мактаб.\nКўнгулларнинг сурури, дағи кўзлар нуридур фарзанд,\nАларнинг умрини албатта обод этгуси мактаб.\nОта бирла онага фарз ўқутмоқ бизни мажбурий,\nКи бизни яхшилик қилмоқда муътод этгуси мактаб.\nҚаю миллатга биздек гар насими инқироз етса,\nАнга албатта мустаҳкамлик ижод этгуси мактаб.\nБу не навмидликдур, мактаб очсақ, оқибат бизни\nАруси ком ила мақсудга домод этгуси мактаб.\nАваз, ҳимматни қил олий очарга эмди мактабким,\nБалойи жаҳлу нодонликни барбод этгуси мактаб.\nБўлуб қурбон анга руҳи равоним.\nУмидим — яшасин мактаб боласи,\nАлар ҳар бири бир шери жаёним.\nАнда ўқуганлар бори яктои жаҳондир.\nДўстларим бўлсун десанг аҳли жаҳон,\nХулқи хушлуқни қил одат, эй Азиз.\nНе яхши ўйлаким, маъқулу манзур,\nАваз халқим учун тўкулса қоним.\nГул каби бевақт ғунча очиб ноз қилма,\nБулбул каби бепарда нағма-ю овоз қилма!\nГъайри тилни саъй қилинг билғали ёшлар,\nКим илму ҳунарлар ривожи андин аёндир.\nЛозим сизга билув ҳар тилни она тилдек,\nБилмакка они ғайрат этинг, фойдаси кондур.\nАгар ҳар кимса сени севмас, борма анинг сори.\nГар пушаймон ўлмайин десанг, яна,\nБўйла аҳволи қабоҳат айлама.\nФурқат бошингга тушмайин вуслатни қадрин билмадинг,\nРанж ила меҳнат чекмайин роҳатни қадрин билмадинг.\nРостлиққа завол бўлмас эмиш, билинг!\nВафо аҳлига ичмаклик жаҳонда,\nҲақиқатда эрур душвор савганд.\nДикар наҳле чекиб меҳнат бировлар,\nВале андин курар роҳат бировлар.\nСИПОҲИ ПОРА ИСТАР\nБир чора замон борму?\nБИЛИНГ, УШБУ ЗАМОН ҒАМНОКИДУРМАН\nБилинг, ушбу замон ғамнокидурман,\nКуйиб ўртанган элнинг хокидурман,\nАвазким, назм эллин чолокидурман,\nБошин олмоққа хоннинг покидурман.\nКейинги → Кейинги: Усмон Азим. Ишхонадаги кўргазма (ҳикоя)


ЎСМИРЛИК ДАВРИ МУАММОЛАРИ: | Суғдиёна биринчи аёллар электрон журнали\nЎСМИРЛИК ДАВРИ МУАММОЛАРИ:\nАёл ҳаётидаги энг юксак бахтнинг номи ОНАЛИК деб аталса керак. Кимгадир бу бахт ўзи ҳам кутмаган пайтда насиб этади, кимдир уни ўнгию тушида орзу қилади. Бу бахтга эришишнинг ўзинигина ютуқ дейиш унчалик ўринли бўлмас, ҳамма гап дунёга келтирган дилбандига қандай тарбия беришда. Чунки аёлнинг она бўлгандан кейинги ҳаёти то сўнгги нафасигача ўзидан кўра фарзандига аталган бўлишини бир умр болам деб яшайдиган ўзбек аёллари яхши билишади. Умр шомида меҳнатлари ўзи кутган натижани бермаганидан афсус билан бош чайқамаслик учун ҳам тарбиянинг қанчалик нозик «юмуш»лигини ҳамиша эсда тутиш талаб этади. Ҳадиси шарифда ҳам «ота-оналар фарзандларига яхши тарбиядан ортиқ ҳадя қилолмайдилар», деб бежиз айтилмаган. Бизга қўнғироқ қилиб, фарзанд тарбияси борасида маслаҳат сўраган мухлисларимизнинг мурожаати ҳам буни яққол исботлайди. Маслаҳатларни руҳшунос Зулайҳо РАСУЛОВА беради.\nОна ва ўғил бола тарбияси\n— Ўғлим 14 ёшга кирди. Ҳар бир гапимга киради, фақат… ўғирлик қиладиган одат чиқарган. Яқинда қўшнимникидан 58.000 сўм ўғирлаб чиқибди. «Нега ўғирладинг?» деб сўрасам, «ўғли жаҳлимни чиқарди, шундай қилиб аламимни олдим», дейди. Уришсам, индамай туради, урай десам, катта бўлиб қолди. Дўстона гапирсам, қулоқ солади. Бу одатини ташлармикан деб, қизиқишидан келиб чиқиб, мусиқа тўгарагига бердим. Қандай йўл тутишга ҳам ҳайронман. «Агар яна ўғирлик қилсанг, умуман мусиқа билан шуғулланмайсан», деб қўрқитдим. Балки дадаси узоқдалиги учун (хорижга кетган) тарбиясига ожизлик қилаяпманми, деб ўйлаб қоламан…\nДилфуза, 35 ёшда, Андижон вилоятидан\n— Аввало бу одат пайдо бўлишига нима сабаб бўлганини билиш муҳим. Баъзида болакай ота-онаси етарлича эътибор бермаганда ёки улар болага пул бермагани учун ўзини тенгдошларидан ортга қолгандай ҳис қилганда (масалан, бирида телефон бор-у, бунда йўқ ёки бошқалардай кийинмаса) шундай йўл тутади. Булар ўсмир бола учун жуда муҳим. Шунинг учун бу ўринда фақатгина болани айблаш тўғри эмас. Ўзингизнинг унга муносабатингиз қай даражадалиги ҳақида ҳам ўйлаб кўринг. Чунки бола «ота-онам менга пул бермаяптими, демак, яхши кўрмайди, эътибор қаратмаяптими, демак, мени тушунмайди», деган фикрга келиб қолиши мумкин. Шунинг учун фарзандингиздан нима учун бундай йўл тутаётганини ётиғи билан сўраб, дўстона гаплашиб олинг. Чунки у билан гаплашмасдан туриб, жазолайверсангиз, вазият баттар чигаллашиши, бола энди сизга умуман ҳеч нима айтмай қўйиши мумкин. Лекин ўзида бўлмагани учун пул ўғирламасин деб кўп пул бериш ҳам ярамайди. Доим ёнида пул бўладиган, уларни осонгина совурадиган ўсмирлар атрофида ҳар доим ҳам «яхши дўстлар» жам бўлавермайди. Буни фарзандингизга тушунтиринг, ҳақиқий дўстларинг учун чўнтагингда қанча пул борлиги муҳим эмас денг. Пул ўғирлашнинг охири вой бўлишини, ҳамма ўғри деб чақиришини, бунинг қонунан жавобгарлиги борлигини тушунтириб қўйинг. Хуллас, аввало вазият сабабини ўрганинг. Нега бундай қилгани, унга нима етишмаётганини сўранг. Фақат жуда эҳтиёткор бўлинг, чунки фарзандингиз келажакда ким бўлиб улғайиши сизга боғлиқ. Жазоламоқчи бўлсангиз, аввало ўғирликни ростдан ҳам у қилганига амин бўлинг. Унутманг, ёнингизда жиноятчи-ўғри эмас, бола турибди. Ҳукм чиқариш ва жазолашга шошсангиз, боланинг келажагини бузасиз, ўзига ишончини йўқотасиз.\nБола бу ўғирлик сизни қанчалик ранжитишини тушунишига имкон беринг, лекин воқеани «жиноят», «ўғрилик», «киссавурлик» деб атаманг. Туйғуларингизни айтиб, сирлашинг, муаммонинг ечимини биргалашиб изланг. Фақат унутманг, ечим — сизнинг буйруғингиз эмас, ҳамкорликдаги қарор бўлиши керак.\nҚўшнингиздан олган пулни зудлик билан эгасига қайтариш кераклигини айтинг, аммо буни бир ўзига қолдирманг. Бу уни баттар ёмон аҳволга солади ва кейинги гал ўғирлаганини сиздан имкон қадар бекитишга ҳаракат қилаверади. Фақат у билан бирга боринг. Шунда бола ҳар бир инсон қўллаб-қувватланиш ҳуқуқига эгалигини тушунади.\nБоланинг кимлар билан дўстлигига ҳам аҳамият беринг. Чунки баъзан бола атрофидаги дўстлари қилган ишга қизиқиб, ўзида такрорлаб кўради. Ўз муаммоларингизни айтиб, ундан ёрдам тариқасида фикр сўранг. Чунки ўсмир ёшда бола ўзини катталардек ҳис қилади ва атрофдагилардан ҳам шундай муносабат кутади. Ўғлингиз дилидагиларни очганидан кейин унинг муаммолари ҳақида гаплашишга ҳаракат қилинг. Қизиқишидан келиб чиқиб мусиқа тўгарагига берганингиз тўғри йўл. Яна нималарга қизиқишини билишга ҳаракат қилинг ва унинг бўш вақти кўп бўлмаслигини таъминланг.\nЎсмир қиз гапга кирмаса…\n— 16 ёшли қизим бор. Ёши улғайгани сари гап уқтириш қийин бўлиб бораяпти. Кийимга жуда ўч, қўлидан, тўғрироғи, қулоғидан телефон тушмайди. Йигитлар билан гаплашаётганини сезаман. Уришсам, гап қайтарадиган одат чиқарган. «Сиз тушунмайсиз, ойи, булар ҳозир мода», дейди тағин. Отасидан бироз ҳайиққани учун ўзгариб қолганини айтсаммикан дейман-у, тўғриси, қўрқаман…\nНазира, 40 ёшда, Навоий вилоятидан\n— Қиз бола улғая боргани сари ҳамма нарсага, жумладан, инсонларнинг ўзини қандай тутиши, кийинишига ҳам эътибор қарата ва ўзини улар билан таққослай бошлайди. Шунингдек, ўсмирлик даврида ўзига атрофдагилар кўпроқ эътибор қаратишини исташади. Шунинг учун баъзи қизлар кийимга, бошқа дугоналарида бўлган буюмлар, масалан, телефон, тақинчоққа ўч бўлиб қолишади. Айримлари эса кичиклигидан кийимга ўта қизиқувчан бўлади. Бу онаси кичиклигида қизини чиройли кийинтиришга қизиққанидан янги либос кўп олиб берганига ҳам боғлиқ. Бу қизалоқнинг кийиниш борасидаги қарашларини кичиклигиданоқ шаклланишига туртки бўлган. Ўсмир ёшга бориб эса у мустақилликка кўпроқ интилади, кийим борасидаги кичиклигидаги хилма-хиллик камдай туюлаверади. Қолаверса, ўсмир қизлар ташқи таъсирларга ўта берилувчан бўлишади. Масалан, бирор тенгдоши янги кийим кийиб келса, унинг ҳам кийимларини янгилагиси келиб қолади. Ёки бирор дугонаси йигитлар билан гаплашса, унинг ҳам фикри шу томон йўналади. Қолаверса, ўсмир ёш жинсий етилиш жараёнига боғлиқлигини инобатга олганда, бу даврда қиз боланинг ўз ташқи кўринишига эътиборли бўлиб қолишини тушуниш мумкин. Қизингиз билан эҳтиёткорона гаплашинг. Уни тушунишга ҳаракат қилаётганингизни сезишига имкон беринг. Шунда у ҳам сизни тушунишга ҳаракат қилади. Қизингизнинг бўш вақти кўпга ўхшайди. Шунинг учун меҳнатга, уй ишларига кўпроқ жалб қилинг. Бирон бир тугаракларга ёздиринг. Қизиқишларидан фойдаланиб, бирор ҳунар ўргатинг. Ўзингизнинг ўсмирлик даврингиз ҳақида сўзлаб беринг, хатоларингизни ва уларнинг оқибатини айтинг.\n«Сиз модани тушунмайсиз», деган гапини эса ўйлаб кўринг. Қизлар кичиклигида онасини ўзига намуна деб билади. Агар сиз ўзингизга, ташқи кўринишингизга эътиборли бўлсангиз, бу ибрат мактаби қизингиз ўсмир ёшига етганда ҳам давом этади. Яъни қизингизга ўзингиз намуна бўлишингиз керак.\n«Болам тенгдошлари олдида мендан уялади…»\n— 13 ёшли ўғлим мен билан бирга юришга уяладигандек туюлади. Бу менга жуда аламли таъсир қилаяпти. Ахир уни шунча қийналиб дунёга келтирдим, улғайтирдим, ўзимни бутунлай унга бағишладим… Энди эса дўстларининг олдида мен билан бирга кўринишни хоҳламайди. Нега бундай? Мен нима қилишим керак?\nДилбар, 36 ёш, Тошкент шаҳри\n— Аввало шуни тушунишингиз керакки, ўсмирларнинг аксарияти ўзини катталардек тутишни, атрофдагилар ҳам унга катталардек муносабатда бўлишини исташади. Масалан, ўсмирни отаси ёки онаси билан бирга кўришса, гўёки у ўзини ҳалиям ёш боладай сезади. Ва атрофдагилар, айниқса дўстлари «ёш бола, ҳалиям онаси ёки отасига эргашиб юради», деб ўйлашларидан жуда уялади. Албатта, сизга бу ёқмаслиги табиий, аммо бунинг учун кўп ҳам асабийлашаверманг. Ёдда тутингки, фарзандингиздаги бу ҳолат вақтинчалик. Меҳрли муносабатларингиз бир неча йилдан кейин тикланади. Ўсмир ҳаётидаги энг мураккаб давр ҳам 13-14 ёшга тўғри келади. Айнан шу ёшда ўсмир назарида катталар унга босим ўтказаётгандай туюлади.\n— Мен 15 ёшли қизимдан хавотирдаман. Унга қаттиқроқ гапиришга ҳам қўрқаман. Бир гал берухсат дугонасиникига кетиб, бизни хавотирга қўйганидан қаттиқ уришганимиз учун қўлини кесиб қўрқитганди. Салга асабийлашиб кетади. Ўшандан бери қаттиқроқ гапиришга ҳам қўрқамиз. У эса бундан фойдаланиб, кўнгли тусаган ишни қилади. Нима қилиш керак?\nГулхан, 42 ёшда, Самарқанд вилоятидан\n— Афсуски, ўсмирлар яхши гапдан кўра ёмонини тезроқ қабул қилади. Асабийлиги ҳам ўсмирлик даврига хос жиҳатлардан бири. У ҳозир ўзига нима бўлаётганини ўзи тушунмаяпти. Шунинг учун қизингиз билан муносабатда эҳтиёткор бўлишингиз керак. Фарзандингизнинг нималар билан бандлиги, телеэкран орқали қандай дастур ва фильмларни томоша қилаётгани, тенгдошлари билан муносабатини назардан четда қолдирманг. Ўз жонига қасд қилишдек инсон онгига салбий таъсир кўрсатадиган фильмларни томоша қилмаслигига аҳамиятли бўлинг. Қизингиз билан самимий суҳбатларни тез-тез ташкиллаштириб туринг. Уни қандай муаммолар қийнаётганини билишга ҳаракат қилинг. Ва ҳал қилиб бўлмайдиган вазиятнинг ўзи йўқлигини, ечим ҳамиша топилиши, фақат у ақлга таянилган бўлиши кераклигини, тирикликнинг ўзи бахт эканини тушунтиринг. Қизингизнинг асабийлигига сабр билан ёндашинг. Бу муаммолар сизга ҳам танишлиги, ўзингизнинг ҳам бошингиздан ўтгани, булар вақтинчалик ҳолат эканини тушунтиринг. Қизингизга у қандай бўлса, шундайлигича яхши кўришингизни намоён этинг. Шуни ҳам унутмангки, баъзи ўсмирлар ўзининг мустақил шахслигини исботлаш учун ҳам оила аъзолари айтган ишнинг тескарисини қилишади. Ота-оналар фарзанд ривожининг мазкур босқичи нормал ҳол эканини тушунишлари керак.\nҚизларда 9-10, ўғил болаларда 11-12 ёшда ҳаётининг янги ва масъулиятли даври — ўсмирлик ёши бошланади.\nЎсмирлик ва ёшлик даврини баъзан бир ном билан аташ мумкин: жинсий етилиш даври. Бу йигитларда 18-19, қизларда 16-17 ёшда ниҳоясига етади.\n10 ёшда ўғил ва қиз болаларнинг жисмоний ривожланиши деярли бир хил бўлади. 11 ёшда эса қизлар бўй (1,6 см.га) ва вазн (1,7 кг.га) жиҳатдан ўғил бола тенгдошларини ортда қолдиришади.\n12 ёшда қизлар ҳар жиҳатдан ўғил болалардан ўзиб кетади. 13 ёшда эса бу фарқ яна-да катталашади. Бироқ 14 ёшда жисмоний ривожланишнинг барча кўрсаткичлари ўғил болаларда юқори бўлади. Бу тафовут шу билан боғлиқки, қизлар ўсмирлик даврига ўғил болалардан 2 йил олдин қадам қўяди, уларда бўй ва вазн сезиларли даражада «сакрайди». Қизларда бу жараён 10,5 дан 13 ёшгача, ўғил болаларда эса 12,5 дан 15 ёшгача бўлган вақт оралиғида кузатилади. Жинсий етуклик эса қизларда 12,5-13, ўғил болаларда эса 14-15 ёшда намоён бўлади.\nЎсмирларда юрак тез ўсади. 10 дан 16 ёшгача юрак вазни икки баравар ошади, ҳажми эса деярли 2,4 марта катталашади. Юрак мушаклари ҳам ўзгаради, қисқарганда катта миқдордаги қонни томирларга ҳайдашга қодир бўлади.\nЮрак массасининг катталашиши эса баъзида бутун тана массасининг ошишидан орқада қолади. Шунинг учун ҳам гоҳида ўсмир йигит-қизлар ҳолсизлик, енгил чарчоқ (айниқса жисмоний зўриқишлардан кейин), исиб кетганда ёки тана ҳолатини бирдан ўзгартирганда ҳушдан кетишга мойиллик кузатилади. Бўй ва юрак ўлчамлари бир-бирига мос келмаслигига боғлиқ юрак заифлиги аломатлари юзага келганда айрим ота-оналар бу ҳолни юрак касаллиги сифатида баҳолаб, ўғли ёки қизини ҳар қандай жисмоний ишлардан чегаралайди, авайлайди. Аслида эса бу катта хато. Ўсмир организмининг бу юқори талаб ва эҳтиёжи учун жисмоний машқлар, спорт ва меҳнат — ягона «дори».


14 май 2021, Тошкент вақти: 01:52\nХитойдан қайтиб¸ Ўзбекистонда карантинда сақланаëтган талабалар.\nКоронавирус эпидемияси тарқаган Хитойдан қайтиб келган 771 нафар Ўзбекистон фуқароси ҳозирда карантинда сақланмоқда.\nБу ҳақда Соғлиқни сақлаш вазирлиги ҳузуридаги Санитария-эпидемиологик осойишталик агентлиги маълум қилди.\n“Январь ойидан бери Хитойдан қайтган 3447 Ўзбекистон фуқароси тиббий текширувдан ўтказилди. Улардан 2676 нафарида 14 кунлик инкубация муддати тугаганидан сўнг коронавирус инфекцияси аломатлари топилмади.\nҲозирда врачларнинг икки ҳафталик назорати остида яна 771 одам қолмоқда”¸ дейилади агентлик хабарида.\n11 февраль куни Соғлиқни сақлаш вазирлиги ўз сайтида карантинда қолаëтганлар шароитига оид махсус фоторепортажни эълон қилди.\n“Хитойдан учта чартер рейс орқали юртимизга олиб келинган фуқаролар Жаҳон соғлиқни сақлаш ташкилоти тавсиясига кўра, 14 кун давоми (касалликнинг яширин даври)да тиббий кузатувга олиш мақсадида махсус тайёрланган муассасаларга жойлаштирилди. Ушбу муассасаларга жойлашган фуқаролар бу ердаги яратилган шарт-шароитлардан мамнун”¸ дейилади вазирлик хабарида.\nҲозирга келиб Хитойда тарқаган коронавирус инфекциясидан ўлганлар сони 1000 дан ошди.\nИнфекцияга чалинган 44 000 дан ошиқ одамнинг аксарияти хитойликлардир. Ҳозирча Марказий Осиëда коронавирусга чалинганлар борлигига оид расмий маълумот йўқ.


13:39, 07.08.2019 // 10640\nФотогалерея: Чиройли селфи учун сайёҳлар томонидан зарар кўраётган дунёнинг машҳур жойлари\nAdMe дунёнинг турли диққатга сазовор жойларига сайёҳлар оқимининг ортиши қандай салбий оқибатларга олиб келишини аниқлади.\nБуюк Хитой деворининг учдан бири сақланиб қолган, холос. Унинг хароб бўлишига нафақат вақт ва эрозия, ташриф буюрувчилар оқими ҳам сабаб бўлган. Деворнинг баъзи қисмлари емирилган бўлиб, граффит билан қопланган.\nЭверест сўнгги 10 йилда энг талабгир жойга айланди. Тоғ 2019 йилда туристлар томонидан қолдирилган 11 тонна чиқиндидан тозаланган.\nТаиланд дунёда пластик чиқиндилар билан ифлосланган жойлар топ-5 талигидан ўрин олган. Тадқиқотчилар ташриф буюрувчиларнинг мақбул сонини ҳисоблаб чиқишга ҳаракат қилмоқда. Бугунги кунда Паттая яқинидаги Ко Лан оролига ҳар куни минглаб одамлар ташриф буюрмоқда.\nАкрополга ҳар йили минглаб одамлар ташриф буюради. Шу сабабди 1975 йилдаёқ эҳтиёт чорасини кўриш бошланган, лекин ўша вақтдан бошлаб унинг вайрон бўлаётгани янада яққол кўзга ташланмоқда. Бунга сабаб бўлаётган омиллардан бири тошнинг оёқ таъсирида емирилишидир. Бунинг оқибатида зиналар реставрацияга муҳтож бўлмоқда.\nЛиссабон аҳолиси туристлар оқимига қаршидир. Иқтисодиёт мамлакатга ташриф буюрувчиларга боғлиқ бўлиб қолмоқда. Бу эса кўчмас мулк бозорида чайқовчиликни келтириб чиқариб, маҳаллий аҳолига ижара ҳақини тўлашда қийинчилик туғдирмоқда.\nКута пляжи Балининг асосий туристик йўналишларидан биридир. Қиш ойларида туристлар оқими айниқса кучаяди ва қирғоқда бир уюм чиқиндилар йиғилади.\nИсландияда барча туристлар огоҳлантирилишига қарамасдан, уларнинг ҳаммаси ҳам мамлакат табиатига ҳурмат билан муносабатда бўлмайди.\nКалифорния ҳукумати 2019 йилнинг март ойида лолақизғалдоқлар гуллашини кўриш ва уларни суратга олиб Instagram’га жойлаш учун қарийб 50 минг турист келганидан сўнг Уолкер канёнини ёпиб қўйди.\nТрассада тирбандлик юзага келиб, одамлар 1,5 соатлаб йўлда қолиб кетган. Айрим туристлар гулларни юлган, устидан босиб кетган, расмга тушиш учун жой талашиб ўзаро жанжаллашиб кетган.\nРимдаги Колизей амфитеатри дунёда энг машҳур диққатга сазовор жойдир. Бу ерга 2018 йилда 7,4 миллион одам ташриф буюрган. Баъзан сайёҳлар деворларга ўз исмларини тошлар билан ўйиб ёзишга ҳаракат қилади. Лекин бу ердаги энг катта муаммо граффитдир.\nМинглаб сайёҳларнинг нафаси Миср даҳмаларига тузатиб бўлмас зарар келтиради, деган фикр мавжуд. Бунга намлик даражаси ва замбуруғлар сони ортиши сабаб бўлади, деб қаралади. Агар вазият ўзгармаса, Шоҳлар Водийси орадан 150-500 йил ўтиб вайрон бўлиши мумкин.\nСтоунхенжни тартибга келтирувчиларга энг қийин вақт бу қишги тенг кунликдан кейинги пайтдир. Минглаб одамлар бу кунни шу ерда нишонлаб, ўзларида кейин тошларда чиқинди, граффит, сақич ва бошқа нарсаларни қолдиради.\nЯпонияга ҳар йили қарийб 30 миллион сайёҳлар ташриф буюради. Энг машҳур жойлар бу — Токио ва Киото. Автобусларда одамлар кўпайгани, чет элликларнинг чиқиндиларни саралашни хоҳламаслиги ва мамлакат урф-одатларига риоя қилмаслик кабилардан маҳаллий аҳолидан борган сари кўпроқ шикоятлар тушмоқда.\nКиото тарихий ҳудудида ўрнатилган белги. Унда кимоно кийган аёлга тегиш, селфи қилиш, овқатланиш, чиқинди ташлаш, чекиш ва тўсиққа суяниш тақиқланган. Сурат 2016 йилда олинган.\n14:50 Бугун // 156439\n10:15 Кеча // 120344\n07:44 Бугун // 110862\n15:44 Кеча // 105101\n19:57 Кеча // 97677


Ҳодисага хандақ қиялик деворини мустаҳкамлашдаги камчиликлар ва лойиҳадан четга чиқилгани сабаб бўлган.\nБандлик ва меҳнат муносабатлари вазирлиги Тошкент метрополитенининг Юнусобод йўналишида 18 декабрь куни содир бўлган бахтсиз ҳодиса юзасидан махсус текшириш комиссияси хулосасини эълон қилди.\nЎрганиш натижаларига кўра, бахтсиз ҳодисага хандақ қиялик деворини мустаҳкамлаш ишлари жараёнида йўл қўйилган камчиликлар, лойиҳадан четланиш ҳолати мавжудлиги, ёғингарчилик сувлари ҳамда оқава қувурларидан сизиб чиққан сувнинг интенсив тупроққа шимилиши сабаб бўлган.\n«Махсус текшириш комиссияси қурбонларнинг қарамоғида бўлган шахсларни моддий қўллаб-қувватлаш мақсадида 4та оиланинг ҳар бирига 261 938 888 сўмдан, жабрланувчи яна бир оилага 281 062 782 сўм бир йўла тўланадиган бир марталик нафақа пуллари белгиланди.\nШунингдек, марҳумларнинг қарамоғида бўлган меҳнатга лаёқатсиз шахсларга ойма-ой тўланиши лозим бўлган пул маблағлари ҳисоб-китоб қилиниб, амалга ошириш учун иш берувчиларга тақдим этилди», – дейилади вазирлик билдиришида.\nЭслатиб ўтамиз, 6 кишининг ўлимига олиб келган ҳодиса юзасидан Тошкент шаҳар прокуратураси Жиноят кодексининг 257-моддаси 2-қисми «а» банди ва 258-моддаси 2-қисми «а» банди билан жиноят иши қўзғатган эди. Ҳозирча жиноят иши тафсилотлари жамоатчиликка маълум эмас.


Ўзбекистондан энг кўп кўчиб кетаётган миллат аниқланди - xabar.uz\nЎзбекистондан энг кўп кўчиб кетаётган миллат...\nЎзбекистондан энг кўп кўчиб кетаётганлар қозоқ миллатига тегишлидир. Йил бошидан бери 10,500 киши Ўзбекистонни бутунлай тарк этган, дея хабар беради Давлат статистика қўмитаси.\nИммигрантлар орасида энг кўп улушни тарихий ўлкаларига кўчиб келган қозоқлар эгаллаган - 60 фоиз.\nЎзбекистондан қозоқ миллатига мансуб аҳолининг 37 фоизи Россияга кўчиб кетган. Асосий кўчиб кетувчилар Тошкент ва ёндош вилоятларга тўғри келади.


Эҳтиёт бўлинг! «Android»да янги хавфли вирус...\n15.10.2018 17:08 0 2414\nФото: © Talos Blog\n«Cisco» компаниясининг киберхавфсизлик бўйича мутахассислари андроид амалий тизимига қаратилган хавфли вирусни аниқлашди. Бу ҳақда ташкилот сайтидаги блогда хабар берилди.\n«GPlayed» деб номланган бу вируснинг хавфи шундаки, хакерлар ҳақиқий «Google Play»нинг дизайнидан фойдаланишган... Вирус телефонга тушганини экранда янги пайдо бўлган «Google Play Marketplace» ёрлиғидан билиб олиш қийинмас.\nЗарарли дастур администратор ҳуқуқларидан фойдаланиб, кибержиноятчиларга қурилмани масофадан туриб бошқариш имконини беради. Хакерлар смартфонни блоклашлари, хабарлар жўнатишлари, кимгадир қўнғироқ қилишлари мумкин. Агарда телефон хотирасида сақланаётган бўлса, тўлов маълумотлари ҳам хакерлар қўлига ўтиб кетади.\nМутахассислар айни пайтда кибержиноятчилар ушбу вирусни фаол синовдан ўтказишаётганини таъкидлашмоқда ва барчамизни эҳтиёткорликка чорлашмоқда.\nвирус Android GPlayed


Қувайт халқаро Қуръон мусобақасида 80 та мамлакат вакили қатнашади - Hidoyat.uz\nАсосий саҳифа Янгиликлар Дунё янгиликлари Қувайт халқаро Қуръон мусобақасида 80 та мамлакат вакили қатнашади\nЧоп этилди Aprel 6, 2019 Қувайт халқаро Қуръон мусобақасида 80 та мамлакат вакили қатнашадиda fikr bildirishni o'chirish\n2019 йил 9 апрель куни Қувайт пойтахтида Х халқаро Қуръон мусобақаси бошланади, деб хабар беради IQNA.\nМусобақанинг ташкилий қўмитаси раиси Фарид Амадининг куни кеча матбуот анжуманида берган интервьюсида, мусобақада 80 та мамлакатнинг вакиллари иштирок этишини маълум қилган. Қуръон мусобақаси уч босқичда ўтказилади. Ташкилий қўмита раисининг билдиришича, бу йилдан бошлаб мусобақа тартиботига ўзгартириш киритилиб, унда ўсмирлар ҳам қатнашиш имкониятига эга бўлди. Ўтган йилги мусобақаларда Яман, Қувайт, Ливия давлати вакиллари биринчиликни қўлга киритган эди.\nАжримлар камаймоқда, сабаби…\nКиши отасини исми билан чақирмайди, ундан аввал ўтирмайди ва унинг олдида юрмайди


Бўлажак чемпионлар мактаби / ADOLAT ижтимоий-сиесий газетаси\nФутболнинг «миллионлар ўйини» дейилиши бежиз эмас. Ер юзида 300 миллионга яқин киши спортнинг шу тури билан шуғулланади. Футболнинг ашаддий ишқибозлари эса миллиардлаб. Демак, дунёнинг исталган нуқтасида футбол мусобақаси учун майдон, ўйинчилар ва уларга мухлислик қиладиган томошабинлар топилади.\nАйниқса, болалар футболга ўзгача меҳр қўйгани, ирқи, тили ва ота-онасининг ижтимоий ҳолатидан қатъи назар, барчаси яшил майдонда тўп суриб, агар бундай шароитга эга бўлмаса, кўча-кўйдаги очиқ жойда футбол ўйнаб, қалблари қувончга тўлиши маълум.\nБМТнинг Болалар жамғармаси (ЮНИСЕФ) ҳамда Халқаро футбол ассоциациялари федерацияси (ФИФА) келишувига кўра, 19 июнь — “Жаҳон болалар футболи куни”, деб белгиланган. Мазкур сана муносабати билан бутун дунёда ўтказиладиган спорт тадбирлари, мусобақалар орқали жаҳон ҳамжамияти эътибори яна бир карра ёш авлодни қўллаб-қувватлаш, рағбатлантиришга қаратилади.\nМамлакатимизда ёш авлодни комил инсон этиб тарбиялаш, жамиятда соғлом муҳитни қарор топтиришнинг асосий мезони сифатида спорт ривожлантирилмоқда. Бугунги ёшларга ҳар қанча ҳавас қилсак арзийди. Истиқлол шарофати билан навқирон авлоднинг интеллектуал салоҳиятини юксалтириш, иқтидорини тўла намоён этиши, ўзи қизиққан спорт билан мунтазам шуғулланиши учун барча қулайликлар яратиб берилди. Шу ўринда, кейинги ўн йилда Болалар спортини ривожлантириш жамғармасининг 744 миллиард сўмлик маблағи ҳисобидан барча вилоят, шаҳар ва қишлоқларимизда 1 минг 700 дан зиёд замонавий спорт иншоотлари бунёд этилгани, охирги ўн йил давомида спорт билан мунтазам шуғулланиш даражаси болалар ва ўсмирлар ўртасида 30 фоиздан 57 фоизга, қиз болалар ўртасида 24 фоиздан 47 фоизга етганини алоҳида таъкидлаш жоиз.\nБолалар футболи равнақига қаратилаётган алоҳида эътибор замирида ҳам юксак орзу-мақсадларимиз бўй кўрсатади. Давлатимиз раҳбарининг 2006 йил 1 майда қабул қилинган «Ўзбекистонда футболни ривожлантиришга доир қўшимча чора-тадбирлар тўғрисида«ги қарорига биноан мамлакатимизда Футболни қўллаб-қувватлаш жамғармаси тузилди. Мазкур жамғарма томонидан болалар ва ўсмирлар футболини ривожлантириш, янги ўқув-машғулот масканлари, хусусан, сунъий қопламали футбол майдонлари барпо этиш, футбол мактаблари моддий-техник базасини мустаҳкамлаш борасида кенг кўламли ишлар амалга оширилаётир.\n...Дарвозага тўп киритган боланинг майдон узра югуриши, жамоадошлари уни ўраб гол учун миннатдорлик билдириши, томошабинларнинг олқиши-ю, рақиб ўйинчиларнинг юз ифодасидаги мағлубият алами — барча-барчаси табиий, одатда, профессионал футболчилар иштирокида ўтказиладиган мусобақаларда айнан шундай ҳолатлар кузатилади.\nТўп думалоқ, майдон эса текис. Олдиндан қайси жамоага ғолиблик насиб этишини айтиш қийин. Бу ўйинчиларнинг маҳорати, қолаверса, омадга ҳам боғлиқ жараён. Мусобақа якунида ҳисоб қандай бўлишидан қатъи назар, икки жамоа аъзолари — болакайлар ҳақиқий футболчилар каби бир-бирининг қўлини сиқиб, гўёки “Биз ўйиндагина рақиблармиз. Ҳаётда эса дўстмиз, ўртоқмиз”, дегандек самимий хайрлашди.\nЮқорида келтирилган лавҳалар Чилонзор туман болалар ва ўсмирлар спорт мактабида, 2006 йилда туғилган болалардан иборат футбол жамоалари ўртасида ўтказилган ўртоқлик учрашувидан олинди.\n— Икки йилдан буён тўгарак машғулотларида иштирок этиб, футболга қизиқишим янада ортди, — дейди 210-умумтаълим мактаби 5-синф ўқувчси Самандар Каримов. — Келажакда таниқли футбол клубларида ўйнашни, Одил Аҳмедов, Луис Альберто Суарес, Лионель Месси, Неймар Жуниор каби машҳур футболчи бўлишни орзу қиламан. Бунинг учун, аввало, устоз-мураббийлардан ўйиннинг ўзига хос сирларини ўрганиб, маҳоратимни ҳам ошириб бораман.\n— Мен Сардор Рашидов, Сервер Жипаров, Жасур Ҳасанов сингари Миллий терма жамоамиз ўйинчиларига ҳавас қиламан, — дейди 35-умумтаълим мактаби 5-синф ўқувчиси Шоҳруҳ Шералиев. — Футбол тўгарагига уч йил давомида қатнаб, кўплаб дўстлар орттирдим. Ўйин пайти ҳамжиҳат бўлиб ҳаракат қилиш, бир-биримизни яхши тушуниш муҳим эканини англадим. Ҳозир барча футбол ишқибозлари қатори “Евро — 2016” ўйинларини кузатиб бораяпман. Тахминимча, Англия 1-ўрин, Германия 2-ўрин, Испания эса 3-ўринни эгаллайди.\nЧилонзор туман болалар ва ўсмирлар спорт мактабидан эрта-ю кеч, дам олиш кунлари ҳам ёш спортчи — ўғил-қизларнинг қадами узилмайди. Футбол майдонида тўп тепаётган болалар, теннис билан шуғулланаётган қизалоқлар маҳорати кишига завқ бағишлайди. Бу масканга фарзандларини олиб келган ота-оналар уларни бирон тўгаракка ёздириб қўйиш билан чекланиб қолмасдан, мураббийлар ўтказаётган машғулотларни кузатишни ҳам канда қилишмайди.\n— Бугунги кунда бадиий гимнастика, футбол, стол тенниси, камондан ўқ отиш, енгил атлетика, таэквондо, баскетбол, дзюдо, турон якка кураши, қиличбозлик, теннис каби спорт тўгараклари 90 гуруҳга бўлинган ҳолда фаолият олиб бораяпти, — дейди спорт мактаби директори Асқар Абдураимов. — Ўқув машғулотларини ўз йўналишлари бўйича спорт устаси, етук мутахассис ҳисобланган 45 нафар мураббий ўтказмоқда. Жами шуғулланувчи болалар сони 936 нафар, шундан 430 нафари қизлар. Ўғил болалардан 234 нафари эса айнан футбол тўгарагига қатнайди. Шундан ҳам футбол энг оммавий ўйин эканини билиш мумкин.\nЧунончи, футбол болаларда таянч-ҳаракат тизими, нафас олиш ва юрак-қон томир тизимлари фаолиятини яхшилайди, тезлик, чаққонлик, чидамлилик, мураккаб вазиятда тез ва оқилона ечим топиш қобилиятини ривожлантиради. Ушбу ўйин асосан очиқ ҳавода ўтказилиши сабабли биринчидан, жисмоний чиниқишга олиб келади, иккинчидан, ўйинчилар тана аъзоларининг атроф-муҳит таъсирига чидамлилигини оширади.\nМаълумки, футболда ғалабага эришиш учун ўйинчилардан якдил бўлиб ҳаракат қилиш талаб этилади. Шу боис уларда, аввало, ўзига ишонч, ўртоқлик, бир-бирига ёрдам бериш каби фазилатлар тарбиялаб борилади.\nМухтасар айтганда, бугун мураббийлари кўмагида ўз маҳоратларини ошираётган, “миллионлар ўйини” сирларини қунт билан ўрганаётган ёш футболчилар келгусида жаҳон ва қитъа чемпионатлари, халқаро мусобақаларда Ўзбекистон шарафини муносиб ҳимоя қилишига ишонамиз.


ЎзА - Токиода Ўзбекистон маданий мероси тарғиб қилинмоқда\nТокиода Ўзбекистон маданий мероси тарғиб қилинмоқда\nЯпониялик олимлар Янги Ўзбекистоннинг маданий меросни оммалаштириш лойиҳасини юқори баҳоламоқда.\n2019 йилнинг 16 декабрь куни Япония пойтахти – Токио шаҳрида “Ўзбекистон ва Япония – Буюк ипак йўлида” деб номланган халқаро илмий конференция иш бошлади. Мақсад икки мамлакат ўртасида Ўзбекистон маданий меросини сақлаш, ўрганиш ва оммалаштириш бўйича ҳамкорликни янада мустаҳкамлашдан иборат.\nТадбир Ўзбекистон маданий меросини сақлаш, тадқиқ этиш ва оммалаштириш бўйича Бутунжаҳон жамияти, Ўзбекистон Республикаси туризмни ривожлантириш давлат қўмитаси, Ўзбекистон Электрон оммавий ахборот воситалари миллий ассоциацияси, Ўзбекистон Фанлар академияси, Ўзбекистоннинг Япониядаги элчихонаси ташаббуси билан бир қатор давлат, жамоат ва халқаро ташкилотлар кўмагида ташкил этилди.\nТаъкидлаш жоизки, кейинги йилларда Президент Шавкат Мирзиёев ташаббуси билан Ўзбекистоннинг жаҳон миқёсидаги нуфузини ошириш, унинг тарихи, бой маданий мероси, туристик салоҳиятини тарғиб этишга алоҳида эътибор қаратилмоқда. Ўзбекистоннинг узоқ ва яқин хориж мамлакатлари билан ҳамкорлик алоқалари тобора кенгайиб бормоқда.\nПрезидентимизнинг 17-20 декабрь кунлари Японияга расмий ташрифи арафасида ўтказилаётган ушбу анжуман ҳам Кунчиқар юртда Ўзбекистоннинг тарихий меросини янада кенгроқ тарғиб этишни кўзда тутади.\nМаълумки, Ўзбекистон ва Япония ўртасидаги маданий алоқалар узоқ асрларга бориб тақалади. Бугунги кунда Япониядаги император хазинасида, бир қатор илмий ва маданий муассасаларида, музей ва кутубхоналарда Ўзбекистон билан боғлиқ юзлаб осори-атиқалар сақланмоқда.\n“Ўзбекистон маданий мероси дунё тўпламларида” мультимедиа лойиҳаси доирасида ўзбек ва япон олимлари ҳамкорлигида “Марказий Осиё санъати Япония тўпламларида” китоб-альбоми юзага келди. Ўзбек, япон, инглиз ва рус тилларида чоп этилган ушбу китобда икки халқ маданий алоқалари тарихи ҳақида ҳикоя қилувчи қизиқарли мақолалар, Японияда сақланаётган Марказий Осиё, хусусан Ўзбекистон билан боғлиқ дурдоналарни ўзида акс эттирган фотосуратлар ва маълумотлар ўрин олган. Эътиборга лойиқ жиҳати шундаки, китоб Ўзбекистон Республикаси Президенти Шавкат Мирзиёевнинг табрик сўзи билан бошланади.\n– Биз “Ўзбекистон маданий мероси дунё тўпламларида” лойиҳаси доирасида дунёнинг ўндан ортиқ мамлакатида ижодий сафарда бўлдик, –дейди Ўзбекистон маданий меросини сақлаш, тадқиқ этиш ва оммалаштириш бўйича Бутунжаҳон жамияти бошқаруви раиси, “Ўзбеккино” Миллий агентлиги бош директори Фирдавс Абдухолиқов. – Биз бугун Кунчиқар юрт заминидаги учрашувлар чоғида жаҳон миқёсида халқимизнинг буюк меросига, шунингдек, Янги Ўзбекистонда амалга оширилаётган ислоҳотларга қизиқиш қанча юқори эканига амин бўлдик.\nМазкур анжуманда ўзбекистонлик ва япониялик олимлар ҳам фаол иштирок этмоқда. Улар бу каби тадбирлар илмий доиралар, оммавий ахборот воситалари, жамоат арбоблари, сармоядорлар, умуман, Буюк ипак йўли мероси билан қизиқувчи барча инсонлар ўртасидаги мулоқотни жонлантиришга хизмат қилишини таъкидламоқда.\n– Сизнинг юртингиз кейинги 3 йил ичида қанчалик ўзгарганини пайқамасликнинг иложи йўқ, – дейди Токиодаги Хаясибара музейи директори Таниити Такаси. – Бугун ушбу замонавий давлат жаҳон миқёсида ўзига хос қиёфасини яққол намоён этаётир. Бугунги анжуман ҳам бу йўналишдаги ишларнинг амалий ифодасидир. Аждодлар меросига бўлган эътибор ва уни кенг тарғиб қилиш ташаббуси Янги Ўзбекистон сиёсатининг муҳим йўналишларидан бирига айланган. Бундай саъй-ҳаракатлардан ҳар қанча ибрат олса арзийди.\n– Мен маданий мерос объектларини сақлаб қолишга қаратаётган мислсиз эътибори учун Ўзбекистон раҳбари Шавкат Мирзиёевга алоҳида миннатдорлик билдирмоқчиман, – дейди Япония императорлик қасри хазинаси бошқарувининг собиқ директори Ёнэда Юскэ. – Мамлакатингиз катта илмий салоҳият ва бой маданий меросга эга. Бизнинг маданий алоқаларимиз эса, жуда қадимий. Буни императорлик хазинасида сақланаётган, келиб чиқиши қадимий Ўзбекистон ҳудудларига бориб тақаладиган археологик топилмалар, турли бебаҳо артефактлар ҳам тасдиқлайди.\nМазкур анжуман доирасида Япониянинг Токио, Киото сингари шаҳарларида ҳам қатор маданий тадбирлар, давра суҳбатлари, кўргазмалар ўтказилиши кўзда тутилган.


19 июнь куни Ўзбекистон Хотин-қизлар қўмитаси ва “Формапер” агентлиги ҳамкорлигида анжуман ўтказилади\n12:53 / 15.06.2015\n2013 йилдан буён Ўзбекистон Хотин-қизлар қўмитаси ва Милан савдо-саноат, ҳунармандчилик, қишлоқ хўжалиги палатаси ҳузуридаги “Формапер” агентлиги (Италия) ҳамкорлигида Европа Иттифоқининг “Эҳтиёжманд оилаларга даромад манбаларини яратишда ижтимоий ёрдам кўрсатиш имкониятларини кенгайтириш бўйича янги дастурлар” лойиҳаси амалга оширилмоқда.\nЛойиҳа доирасида Ўзбекистондаги 5та маҳаллада аёлларнинг иқтисодий билимларини ошириш, уларни тадбиркорлик фаолиятига жалб этиш, мазкур йўналишда ижтимоий шерикликни янада ривожлантириш кўзда тутилган. Ўтган давр мобайнида лойиҳа доирасида муайян ишлар бажарилди. Ҳудудларда давлат ва нодавлат ташкилотларидан, хусусан Савдо-саноат палатасининг ҳудудий тузилмаларидан иборат Жамоатчилик гуруҳлари фаолияти юритиб келмоқда.\nЖорий йилнинг 19 июнь куни соат 9:30да “Wyndham” (собиқ “Dedeman”) меҳмонхонасининг катта анжуманлар залида лойиҳанинг якуний анжумани ташкил этилади. Тадбирнинг мақсади – лойиҳа натижаларини эълон қилиш, лойиҳа доирасида жорий этилган механизм тўғрисида фикр ва тажриба алмашиш ҳамда истиқболдаги ҳамкорликни муҳокама этиш. Тадбирда давлат, нодавлат ва халқаро ташкилотларнинг раҳбарлари ва вакиллари иштирок этиши кўзда тутилган.


Америкалик миллиардерларнинг бойлиги қарийб бир йилда 1,8 трлн долларга кўпайди – Kommers.uz\nМиллиардерлар\t9:30 | 8.11.21\nАмерикалик миллиардерларнинг бойлиги қарийб бир йилда 1,8 трлн долларга кўпайди\nКўрсаткичнинг сезиларли даражада юқорилаши бозорларнинг ўсиши фонида содир бўлган\nАмерикалик миллиардерларнинг умумий бойлиги 2020 йил бошига нисбатан 1,8 триллион доллардан кўпроққа ўсди. Бу ҳақда Forbes хабар бермоқда.\nНашрнинг ёзишича, 2020 йил 1 январь ҳолатига кўра, америкалик миллиардерларнинг бойлиги 3,4 триллион долларни ташкил этган ва шундан буён қарийб 5,3 триллион долларга етган. Кўрсаткичнинг сезиларли даражада юқорилаши бозорларнинг ўсиши фонида содир бўлган.\nМаълумотларга кўра, капиталлашув бўйича энг йирик Америка компаниялари индекси S&P 500 2020 йил бошидан буён 45 фоизга, Dow Jones Industrial Average индекси эса 27 фоизга ўсган. Энг бой америкаликларнинг умумий бойлиги ўсиш суръатлари бўйича индексларни ортда қолдириб, 56 фоизга юқорилаган.\nБу кўрсаткич бўйича етакчи сайёранинг энг бой миллиардери, Tesla ва SpaceX асосчиси Илон Маск бўлди. Унинг бойлиги 293,7 миллиард долларга ошган. Ушбу сумма Microsoft асосчиси Билл Гейтс ва инвестор Уоррен Баффетнинг умумий бойликларидан ҳам кўпроқдир.\nАввалроқ энг кўп миллиардер етишиб чиққан соҳалар қайсилиги бўйича таҳлилий мақола эълон қилинганди.


Колумбияни дипломсиз тарк этган шоира. Адабиёт бўйича Нобель мукофоти совриндори Луиза Глюк ҳақида - Daryo\n17:57, 09.10.2020 33751\nКолумбияни дипломсиз тарк этган шоира. Адабиёт бўйича Нобель мукофоти совриндори Луиза Глюк ҳақида\nБу йилги адабиёт бўйича Нобель мукофоти «ўзининг қатъий жозибаси билан индивидуал мавжудликни умумбашарий қила олган мукаммал шеърий овози учун» америкалик шоира ва эссенавис Луиза Глюкка насиб қилди. Ижодий фаолиятидан келиб чиққан ҳолда Глюк кўпинча автобиографик шоира сифатида тавсифланади. Унинг ёзганлари ҳиссий интенсивлиги ва шахсий тажрибалар ҳамда замонавий ҳаёт ҳақида мулоҳаза юритиш учун афсоналар, тарих ёки табиатга тез-тез мурожаат қилиш билан машҳурдир.\nҲозирда Глюк Йел университетида ёрдамчи профессор бўлиб фаолият юритади ва Кембрижда яшайди. «Дарё» юксак мукофотга муносиб кўрилган ижодкорнинг ҳаёти ва ижоди тўғрисида ҳикоя қилади.\nЛуиза Глюк 1943 йил 22 апрелда Нью-Йоркда туғилган. Келиб чиқиши венгер яҳудийларига бориб тақаладиган Глюкнинг ота-бобоси Қўшма Штатларга кўчиб келди ва Нью-Йоркда озиқ-овқат дўконини юрита бошлади. Глюкнинг отаси оиланинг АҚШда туғилган илк аъзоси эди. Ижодкорлик Глюкнинг оиласи учун ёт эмас эди, унинг отаси ёшлигидан ёзувчи бўлишни орзу қилган эди. Глюк болалигиданоқ ота-онасидан қадимги юнон мифлари ва Жанна дъАрк воқеалари каби классик ҳикояларни эшитиб улғайди. У ёшлигидан шеърлар ёза бошлади.\nЎсмирлик даврида Глюк анорексия неврозига йўлиқди. Бу шоиранинг энг жўшқин ёшлик даврининг асосий муаммосига айланди. У ўзи ёзган иншолардан бирида касал даврида онасининг кўмагисиз мустақил ҳаракат қилиши учун чеккан машаққатларини тасвирлаб берди. Соғлиғи Глюкнинг коллежга кундузги талаба сифатида қабул қилинишига тўсқинлик қилди. Бунинг натижасида у Сара Лоуренс коллежида шеърият бўйича таҳсил ола бошлайди. Шоира ўзининг ижодкор бўлиб етишишида ушбу таълим муассасасининг алоҳида ўрин тутишини таъкидлайди.\nКолумбияни дипломсиз тарк этган Глюк ўзини котибалик фаолиятида синаб кўрди. 1967 йилда шоира Чарльз Хертзга турмушга чиқди, бироқ бу никоҳ ажралиш билан якунланди. 1968 йилда Глюк ўзининг илк шеърий тўпламини нашр эттирди. Узоқ давом этган даволаниш жараёнларидан сўнг шоира 1971 йилдан Вермонтдаги Годдард коллежида шеъриятдан дарс беришни бошлади. 1975 йилда унинг иккинчи шеърий китоби – «Маршланддаги уй» нашрдан чиқди. Кўплаб танқидчилар бу китобни шоиранинг «ўзгача овозини кашф этган» муҳим қадам дея баҳолайди.\n1980 йилда Глюкнинг Descending Figure номли учинчи тўплами нашр этилди ва у кенг жамоатчилик томонидан яхши кутиб олинди. Худди шу йили ёнғин натижасида шоиранинг Вермонтдаги уйи харобага айланди, натижада у ўзининг барча мол-мулкларидан айрилди. Ушбу фожиадан сўнг Глюк кейинчалик унга мукофот олиб келган «Ахиллес зафари» (1985) асарида тўпланадиган шеърларни ёза бошлади.\nТанқидчи Лиз Розенберг ўзининг The New York Times’га ёзган мақоласида ушбу китобга Глюкнинг аввалги китобларига қараганда «аниқроқ, тозароқ ва ўткирроқ» дея таъриф берган эди. Яна бир танқидчи Питер Ститт The Georgia Review газетасида ёзган мақоласида «китоб Глюкнинг бизнинг замонамизнинг муҳим шоирларидан бири» эканини кўрсатди, дея таъкидлайди. Тўпламдан шоиранинг феминистик мадҳияга ўхшаб кетадиган машҳур Моck Оrange шеъри ҳам ўрин олган эди.\n1985 йилда шоиранинг отаси вафот этди. Бу йўқотиш уни «Арарат» (1990) номли янги шеърлар тўпламини бошлашга ундади, тўпламнинг номи Ибтидо тошқини ҳақидаги ҳикоядаги тоғга ишора қилади. 2012 йилда The New York Times газетасида танқидчи Дуайт Гарнер бу китобни «сўнгги 25 йил ичида нашр этилган Америка шеъриятининг энг шафқатсиз ва қайғуга тўлган китоби», деб атайди.\nШу тариқа шоиранинг бир нечта шеърий тўпламлари бирин-кетин нашрдан чиқа бошлади. 1993 йилда Пулитцер мукофотига сазовор бўлиши Глюкнинг энг машҳур америкалик шоира сифатидаги обрўсини янада мустаҳкамлади. 1994 йилда у «Исбот ва назариялар: шеърият ҳақида иншолар» деб номланган иншолар тўпламини нашр эттирди. 2004 йилда шоира 2001 йил 11 сентябрь воқеаларига бағишланган шеърини ёзди.\nГлюкнинг ижодий фаолияти кўплаб шарафларга сазовор бўлди. Қўшма Штатлардаги шеърият учун бериладиган энг йирик мукофотлардан ташқари у Миллий санъат жамғармаси ва Гуггенхайм жамғармаси томонидан ажратиладиган кўплаб стипендияларга сазовор бўлди. Шоира Гриффин халқаро шеърият мукофотининг финалисти мақомига ҳам эришди.\nГлюкнинг шеърлари Оксфорддаги Америка шеърияти китобига, Колумбия антологиясига ва бошқа кўплаб алманах ва антологияларга киритилди. Унинг ҳужжатлари, шу жумладан, қўлёзмалари, ёзишмалари ва бошқа материаллар Ел университетидаги Байнек ноёб китоб ва қўлёзмалар кутубхонасида сақланади.\nГлюк ўзининг лингвистик аниқлик ва кескин оҳанг билан ёзилган лирик шеърлари билан машҳур. Шоир Крейг Морган Тейхер уни «сўзлари бекорга сарф қилинмайдиган» ижодкор, деб таърифлаган эди. Олим Лора Квинни эса сўзларни эҳтиёткорлик билан ишлатиши Глюкни шиддатли лирикани қадрлайдиган америкалик шоирлар қаторига қўшиб қўйганини таъкидлайди, Глюкнинг шеърлари камдан кам ҳолларда қофияга асосланиб, улар ритмга эришиш учун такрорлаш, қўшиш ва бошқа усулларга таянади.\nГлюкнинг ижоди тематик жиҳатдан хилма-хил бўлса-да, олимлар ва танқидчилар унда устувор ўрин тутувчи бир нечта мавзуларни аниқлади. Глюк шеърияти травматизмга қаратилган, деб айтиш мумкин, чунки у бутун фаолияти давомида ўлим, йўқотиш, рад этиш, муносабатларнинг муваффақиятсизлиги, даволаниш ва янгиланишга уринишлар ҳақида ёзди.\nГлюк психоанализнинг, шунингдек, болалигидан қадимги афсоналар, масаллар ва мифологияларни ўрганишининг ўз ижодига таъсирини таъкидлайди.\nҚадрдон нафаслар сунъийлигида\nБир сурат чизардик мойбўёқ билан.\nТўкилиб, эриблар кетарди бўёқ,\nБиз чизган суратлар шунчалар хира –\nОлис қардошликнинг шарпаси янглиғ.\nБир дўст саломида унутилган дил\nИзҳор чашмасидан томчи сув истар.\nБегона ташналик мусофир мисол\nТанимга айлайди совуқ ташрифлар\nВа мовий майсазор тумани аро\nМенга жон дўст бўлар ул бегоналик.\n(«Сўнгсўзлар» китобидан. Мирзоҳид Музаффар таржимаси)\n2020 йил шоира учун омадли келди. Глюк ўзининг кўп йиллик ижодий фаолияти самараси ўлароқ Нобелга лойиқ кўрилди.\n23:54 Бугун 8803\n23:45 Бугун 4452\n23:33 Бугун 2088\n23:21 Бугун 1821\n12:26, 20.09.2021 71493\n13:48, 20.09.2021 70541


Парламент мажлисида қатнашган Корея ўқитувчилар ассоциациялари федерацияси президенти Ха Юн Суда шанба куни коронавирус аниқланган. Мажлисда у билан мулоқотда бўлган бир неча нафар депутат тиббий текширувдан ўтказилмоқда.\nЖанубий Корея парламентининг ялпи мажлиси у ерда коронавирусга чалинган бемор аниқлангани учун бекор қилинди ва бино дезинфекция қилиш учун ёпилди. Бу ҳақда мамлакат миллий мажлиси вакили Хан Мин Су маълум қилди.\nУнинг сўзларига кўра, миллий мажлис биноси ва депутатлар офислари жойлашган бинода 24 февраль куни дезинфекция ишлари ўтказилади. Бино 26 февраль куни очилади. Шу боис парламентнинг душанба ва сешанба кунги йиғилишлари бекор қилинган.\nРёнхап агентлигининг хабар беришича, парламент мажлисида қатнашган Корея ўқитувчилар ассоциациялари федерацияси президенти Ха Юн Суда шанба куни коронавирус аниқланган. Мажлисда у билан мулоқотда бўлган бир неча нафар депутат тиббий текширувдан ўтказилмоқда.\nСўнгги маълумотларга кўра, мамлакатда 833 киши коронавирусга чалинган, етти киши вафот этган, 18 киши тузалиб кетган.\nВирус жадал тарқалаётгани сабабли Жанубий Корея ҳукумати мамлакатда хавфлиликнинг энг юқори “қизил” даражасини жорий қилишга қарор қилди.


Инфоурок / Другое / Другие методич. материалы / КСП по теме Бобур хаёти ва ижоди\nСана: 18 .01.2016.\nБобур ҳаёти ва ижоди, лирикаси.\nЎқувчилар Бобур ҳаёти ва ижоди ҳақида тўлиқ маълумотга эга бўладилар.\nЎқувчилар Бобур ҳаёти ва ижоди ҳақида тўлиқ маълумотга эга бўладилар.Интернетдан маълумотлар тўплайдилар,мустақил хулоса чиқара оладилар.Гуруҳларда ишлаш оркали АВС даражадаги ўқувчилар ўзаро бир-бирларига кўмак бера оладилар.\nҲар ким ўзининг яхши кўрган шеърини ёддан айтиб беради.\nТест топшириылари ечиш.\n- Адиб ҳақида кўпроқ билгингиз келадими?\nЎқувчилар гуллар билан учта гуруҳга бўлинадилар.\n1уруҳ: 199-200- бетлар.\n2-гуруҳ:201- 203 бетлар.\n3-гуруҳ : 204- 206-бетлар.\nЎқувчилар ўзларига берилган қисмларни ўқиб ўрганадилар, гуруҳларда муҳокама қиладилар, кейин барчага айтиб берадилар.\nГуруҳларнинг постер ҳимоясидан хулоса чиқариб, мавзуга оид режа тузади.\nЎтилган мавзуларни такрорлаш учун "Ўйлан,жуфтликда, ўртоқлаш"ўйини ўтказиш.\nБобур ҳаёти ва ижодини қайта ўқиш, эссе ёзиш.\nНомер материала: ДБ-407009


Ахборот-коммуникация технологиялари бозорининг ҳозирги ҳолати қандай? Жаҳондаги энг илғор қурилмалардан қанчаси ҳаётимизга кириб келишга улгурди? Роботлар тез орада турмуш тарзимизда бизга кўмакчи бўла оладими?\nБу каби саволларга мамлакатимизда бўлиб ўтаётган АКТ ҳафталиги доирасидаги “ICTEXPO — 2017” кўргазмасида қатнашган юртдошларимиз, хорижлик меҳмонлар атрофлича жавоб олишди.\nУч кун давом этган тадбирга ташкилотчилар томонидан жорий йил ўзгача тайёргарлик кўрилди. Хусусан, иштирокчилар ва ташриф буюрувчиларга қулайлик яратиш мақсадида “Ўзэкспомарказ” Миллий кўргазма мажмуасининг энг катта павильонларидан бири танланди. Анжуманда қатнашиш истагидаги компаниялар, корхоналар, фирмалар учун илк бор замонавий усул қўлланилди. Яъни улар ўз стендларини “онлайн буюртма” интерактив хизмати орқали ўрнатишди.\n— Бу йилги кўргазма кичик ҳамда ўрта бизнес соҳасида фаолият юритувчи АКТ компаниялари учун катта имкониятлар эшигини очди, — дейди Ахборот технологиялари ва коммуникацияларини ривожлантириш вазирлиги бошқарма бошлиғи Толибжон Мирзақулов. — Иштирокчилар кўргазма доирасида ўзаро манфаатли шартномалар имзолашди. Бу эса янги ишланма ҳамда дастурларни амалда татбиқ қилиш дастурий таъминот бозори ривожида айни муддаодир.\nИлғор технологиялар кўргазмасида нафақат маҳаллий, балки жаҳон IT-саноатининг энг янги маҳсулотлари ҳам таништирилди. Жумладан, унда Ўзбекистон, Хитой, Россия, Қозоғистон, Швейцария каби давлатларнинг ахборот-коммуникация технологиялари ва хизматлари намойиш этилди.\nАнжуманда “Электрон ҳукумат” тизимининг жорий қилинишидан ҳозирги кунгача амалга оширилган ишлар, хусусан, давлат бошқаруви органлари томонидан аҳолига, тадбиркорлик субъектларига кўрсатилаётган интерактив хизматлар намойиш этилгани кўпчиликда катта қизиқиш уйғотди.\nМамлакатимизда роботлар яратувчи ёшлар сони тобора ортиб бораяпти. Кўргазма доирасида ташкил қилинган “Robokidz” махсус стендига ташриф буюрганлар бунинг гувоҳига айланишди. Унда жажжи ўғил-қизлар ўртасида “World Robot Olympiad” (“Бутунжахон робототехника бўйича олимпиадаси”)нинг саралаш босқичи ҳам ўтказилди. Танловда 7 ёшдан 13 ёшгача бўлган болалар “темир одам”ларни йиғиш ҳамда уни дастурлаш бўйича ўз маҳоратларини намойиш этишди.\n“Robokidz” робототехника мактаби менежери Темур ўофуровнинг айтишича, яқин йилларда ёшларимиз яратаётган роботлар уй юмушларида кўмак бера олиши мумкин. Чунки ушбу муассасада 6 — 14 ёшдаги болажонларга робот ясашнинг барча сир-асрори ўргатилади. Бу йўл билан улар ўзларининг ижодий фантазияларини ҳаётга татбиқ қила олиш имконига эга бўладилар.\nШуни ҳам таъкидлаш керакки, республикамизда дастурий таъминот бозорини шакллантириш ва ривожлантириш учун зарур шарт-шароитлар, соҳага дахлдор мустаҳкам қонунчилик базасини яратишга эътибор қаратилди. Дастурчиларни қўллаб-қувватлаш борасида тизимли чора-тадбирлар амалга ошириб келинмоқда. Кўргазмада дастурий таъминот бозорида фаолият кўрсатаётган кичик тадбиркорлик субъектлари ҳам фаол қатнашгани бунинг ёрқин далилидир.\nКейинги пайтларда юртимизда интернет-телевидение изчил тараққий топиб бормоқда. Буни “ICTEXPO — 2017”да шу йўналишда қатнашаётган компанияларнинг кўплигидан ҳам билиш мумкин.\n— Бизнинг сайтимиз орқали 60 дан ортиқ маҳаллий ҳамда хорижий телеканалларни томоша қилиш имконияти мавжуд, — дейди www.mediabay.uz сайти бош мутахассиси Шоҳсанам Абдуллаева. — Ҳозирги пайтда веб-саҳифамизга бир кунда 15 мингтагача фойдаланувчилар кираяпти. Бу телеканаллар TAS-IX тизимида бўлиб, ортиқча интернет траффиги сарфланмайди. Сайтимиз дастурини смартфонлар, iOS va Android операцион тизимларига ҳам ўрнатиш мумкин.\nУмуман, жорий йилги кўргазма лойиҳалари, ҳақиқатан ҳам, ранг-баранг ва қизиқарли бўлди. Буни ушбу тадбирга ташриф буюрган иштирокчилар сонининг 35 минг нафардан зиёдлигидан ҳам билиш мумкин.\nАКТ ҳафталиги бугун пойтахтимизда бўлиб ўтадиган расмий ёпилиш тадбири билан ниҳоясига етади.\nМазкур рукндаги бошқа мақолалар: « Ўзбекистон — АҚШ бизнес форуми\tАграр соҳа ривожида муҳим босқич »


Ёш адвокат соҳилни 5 минг тонна чиқиндидан халос қилди (фотожамланма)\n20:42 / 23.06.2017\nМумбайлик ёш адвокат Афрўз Шох узоқ йиллар давомида Версова соҳилига ташланган чиқиндиларга қарши "жанг"га киришди ва ...ғолиб бўлди. Афрўз 86 ҳафта ичида кўнгиллилар билан биргаликда соҳилдаги 5,4 миллион килограмм чиқиндини тозалашга муваффақ бўлди. Bigpicture шу ҳақидаги мақоласи билан бўлишди.\n2015 йилнинг октябрида Афрўз ва унинг 84 ёшли қўшниси Харбанш Матур шаҳардаги Версова соҳилини кўриб кайфиятлари бузилди - у чиқиндиларга тўлиб ётарди.\nИкки эркак соҳил ҳудудини тозалашга қарор қилишди.\nЎшандан буён улар ҳар ҳафтанинг дам олиш кунлари соҳилни тозалашар эди. Кейинроқ уларга кўнгиллилар гуруҳи келиб қўшилди. Уларнинг сони борган сари ортиб бориб, минг кишига етди.\nКўнгиллилар 86 ҳафта мобайнида соҳилда тозалаш ишларини олиб боришди. Улар 2,5 километрли соҳилдан 5 миллион килограммдан зиёд чиқиндини йўқотишнинг уддасидан чиқишди.\n"Киносаноат вакиллари, полиция, адвокатлар, балиқчилар ва шунчаки оддий йўловчилар ушбу хайрли иш остида бирлашганини кўриш завқ бағишлади. Амалдорлар бизни қўллаб-қувватлашди ва барча зарур жиҳозлар - экскаватор ва юк машиналари билан таъминлашди", - деди Шох.\nСоҳилни тозалаш ишлари 2017 йилнинг май ойида ниҳоясига етди.\n"Ниҳоят, соҳил тоза бўлди. Бизнинг уринишларимиз ўз самарасини берди. Энди қирғоққа фақат денгиздангина чиқинди чиқмоқда. Биз ҳукумат вакилларидан соҳилнинг тозалигини сақлашда ёрдам беришни сўрадик", - деди Афрўз Шох.\nАфрўз ўз меҳнатлари эвазига БМТнинг "Ер чемпиони" унвонини қўлга киритди. Унинг бу иши дунёдаги энг катта кўламли соҳилни тозалаш иши сифатида эътироф этилди.\nШундай бўлса-да, Афрўзнинг ташаббуси шу билан чекланиб қолмади. Энди у кўнгиллилар билан бирга чиқиндиларнинг маҳаллий ирмоқлар орқали соҳилга тушишига тўсқинлик қилишни режалаштирган.\nБундан ташқари, у соҳил яқинидаги ўрмонларни ҳам чиқиндилардан тозалашни режа қилган. Афрўз Шох ўзи мисолида бутун дунё аҳлини шундай хайрли амалларга илҳомлантиришни истайди.\nҲиндистон тозалаш чиқиндилар соҳил


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Дунё сиёсати саҳнасидаги аёллар\t11:57, 10 март 2016\tАёл - нафис хилқат, шу боис кўпчилик аёлларнинг ўрни сиёсат саҳнасида эмас, балки оила даврасида деб билади. Аммо, бугун дунё сиёсати саҳнасида ўз ўрни, мавқеи ва обрў-эътиборига эга бўлган аёллар анчагина. Келинг, кейинги пайтларда улардан айримлари атрофида кечаётган шов-шувларга эътибор қаратайлик.\nГермания канцлери Ангела Меркель нафақат жаҳон ҳамжамияти, балки ОАВнинг диққат марказида бўлиб келган аёллардан бири. Айни пайтда унинг қочоқлар масаласида юритаётган сиёсати мамлакатнинг ичкарисию ташқарисида турлича баҳоланаяпти. Табиийки, Яқин Шарқ минтақаси, хусусан Суриядаги беқарорлик сабаб тинч ва фаровон макон истаб йўлга чиққан муҳожирларни Европа қучоқ очиб кутиб олаётгани йўқ. Ана шундай вазиятда Ангела Меркелнинг биринчилар қаторида қочоқлар масаласига инсонпарварлик нуқтаи назаридан ёндашуви унинг халқаро миқёсдаги нуфузининг ортишига хизмат қилди. Айни пайтда, мамлакат ичида кескин норзиликларга ҳам сабаб бўлди. Жумладан, Бавария федерал ери бош вазири Хорст Зеехофер агар Меркел Германияга қочоқлар ва муҳожирлар оқимни тўхтатмаса, уни федерал конституцион судга беришини айтган.\nЎтган ойда Брюсселда ўтказилган саммитда Европа Иттифоқи расмийларининг асосий эътиборидаги масала ҳам айнан қочоқлар муаммоси бўлди. Мазкур саммит асносида Меркел қочоқларга оид сиёсат масаласида бошқа ҳамкасблари билан ҳисоблашиши лозимлигини англаб етган кўринади. У қочоқлар масаласида Европа Иттифоқи вакиллари қўйган талабларга жиддий қаршилик кўрсатмади. Эслатиб ўтамиз, Ангела Меркель мамлакат тарихидаги биринчи аёл канцлер бўлиб, 2005 йилдан бери ҳукуматни бошқариб келмоқда. Ҳамма нарса қиролича учун\nБуюк Британия қироличаси бутун мамлакат аҳолининг фахру ифтихори саналади. Мамлакат пул бирлигидан тортиб, энг йирик шаҳарлардаги йирик панноларгача унинг нуроний сиймосини учратиш мумкин. Яқинда Лондон метросининг янги йўналиши “Зоти олиялари”нинг номи билан аталадиган бўлди. Қиролича Елизавета Иккинчи ўтган ҳафтада Элизабет-лайн деб номланган ушбу янги метро йўналишидаги қурилиши жараёнини кўздан кечириш учун ташриф буюрди. Тадбирда иштирок этиш учун 89 ёшли қиролича 28 метр чуқурликка махсус лифтда тушиб, бу ерда меҳнати сингган ишчиларга ўз миннатдорчилигини билдирди. Лондон мэри Борис Жонсоннинг фикрича янги метро йўналиши пойтахтнинг маркази ва Эбби-вуд, Шенфильд даҳалари жойлашган шарқий ҳудуди ҳамда Хитороу аэропортини боғлаб туради. Лондон метросининг янги йўналишида тўққиз вагондан иборат 200 метрли метро поездлари қатновга қўйилади. Мазкур йўналиш 2019 йилда тўла ишга туширилиши кўзда тутилган.\nБугунги кунда энг узоқ вақтдан бери тахтда ўтириб келаётган монарх мақомига эга бўлган қиролича Елизавета иккинчи 1952 йил 2 февралда 26 ёшида Британия тожини кийган эди. Муҳожир отанинг қизи – президент! Бразилия миқёсида ўтказилган сўровлар натижасига кўра, сўнгги пайтларда амалдаги давлат раҳбари Дилма Руссефф юритаётган сиёсатни қўллаб-қувватловчилар сони сезиларли даражада ошган. Бугунги кунда мамлакат аҳолисининг 21,8 фоизи Руссеффнинг давлат раҳбари сифатида олиб бораётган сиёсатини ижобий баҳолайди. Унинг тарафдорлари сони ўтгнан йилнинг октябрь ойидан бери 5,9 фоизга ошган. Миллий транспорт конфедерация ўтказган бу сўровномада октябрь ойида Руссефф хонимни атиги 15,9 фоиз иштирокчилар қўллаб-қувватлашини билдирган эди. Шу тариқа дилма русейни президентлик мансабига номуносиб деб ҳисобловчи фуқаролар миқдори сократилось с 80,7% фоиздан 73,9% фоизгача қисқарган.\nПак Кин Хе бошқарувнинг илк йилларидан бошлаб, мамлакатнинг ички ва ташқи сиёсатида кўзга кўринарли ўзгаришларни амалга оширди. Бироқ, Корея ярим оролидаги сиёсий вазият аввалгича мураккаб бўлиб қолаётир. Айниқса, кейинги пайтларда Шимолий Корея раҳбарияти жанубга ҳар қачонгидан кўпроқ таҳдид солмоқда. Жорий йил бошидан бери ушбу мамлакатда ўтказилган бир қатор ядро ва ракета синовларидан асл мақсад ҳам Пак Кин Хэ сиёсатига қаратилгани сир эмас. Ўтган ҳафтада Пак Кин Хе КХДРнинг ҳар қандай таҳдидларига тайёрлигини ва ўз фуқароларни бундай хавф-хатардан ҳимоя қилишга қодирлигини билдирди. Пак Кин Хэнинг таъкидлашича, КХДР раҳбари Жанубий Корея ҳудудида бир қатор теерактлар уюштиришни ҳам режалаштирган. Бу ахборот манбаи ҳамда теракт қандай кўринишда бўлиши очиқланмаган.\n20 феврал куни Жанубий Кореянинг Пэннёндо ороли аҳолиси мазкур хавф-хатар сабабли кўчирилиши мумкилиги хабар қилинганди. Эслатиб ўтамиз, Жанубий Корея раҳбари февраль ойининг бошларида КХДР томонидан муваффақиятли ўтказилгани таъкидланган водород бомбаси синовларини биринчилар қаторида катта норозилик ва ташвиш билан кутиб олганди.


Ўзбекистон Олимпия ўйинларида: Атланта-1996 – Ўзбекистон миллий олимпия қўмитаси\nЎзбекистон Миллий олимпия қўмитаси карантин кунларида мухлисларимиз учун қизиқарли материаллар тақдим қилишда давом этади. Карантин кунлари тарих зарварақларини ёдга олиш учун яна бир фурсат бермоқда. “Ўзбекистон Олимпия ўйинларида” номли янги лойиҳамизда мамлакатимизнинг 4 йилликнинг энг нуфузли мусобақасидаги иштироки ҳақида бирма-бир эслаб ўтамиз. Бу борада дастлабки саҳифамиз Атланта-1996 Олимпиадаси бўлади.\nМамлакатимиз мустақилликка эришганидан сўнг иштирок этган илк ёзги Олимпия ўйинлари 1996 йил АҚШнинг Атланта шаҳрида ўтган XXVI ёзги Олимпия ўйинларидир. Ушбу Олимпиаданинг очилиш маросимида мустақил давлатимиз байроғи ҳам жаҳон мамлакатлари орасида ҳилпирай бошлади.\nДарвоқе, Атланта-1996 Олимпиадасининг очилиш маросими ҳақида гап кетар экан, бир қизиқ воқеани эслаб ўтиш ҳам ўринли. Одатда мамлакатлар парадида энг кучли ҳайқириқ мезбон делегация чиқиб келганида эшитилади. Бироқ Атлантада АҚШдан ташқари Грузия давлатининг ҳам номи эълон қилинганида маҳаллий томошабинлар кучли қарсаклар ва қўллаб-қувватлашлари эшитилган. Хўш, нега бундай? Маълумки, Атланта шаҳри АҚШнинг Жоржия штатида жойлашган. Грузия давлатининг инглиз тилидаги талаффузи ҳам ушбу штатники билан бир хил. Шубҳасиз, маҳаллий халқ учун маросимда ўз штатларини эшитиш анча ёқимли.\nОлимпия ўйинларида -86 килограмм вазн тоифасида иштирок этган машҳур дзюдочимиз Армен Багдасаров ёзги Олимпия ўйинлари тарихида илк медалимизни мамлакатимиз ҳисобига тақдим қилгани билан аҳамиятли.\nШунингдек, боксчимиз Карим Тўлаганов -75 килограмм вазн тоифасида бронза медалига сазовор бўлган. Шу тариқа мустақил Ўзбекистон учун илк ёзги Олимпия ўйинлари 1 та кумуш ва 1 та бронза медаллари билан якунланган.\nЭътиборингизга Атланта-1996 ёзги Олимпия ўйинларининг унутилмас фотосуратларини тақдим қиламиз:\n28 Aprel, 2020|Сараланган, Янгиликлар|